Gaius Appuleius Diocles – Atlet Rom Berpendapatan $15 Billion

Dalam dunia sukan, antara topik yang menarik untuk dibincangkan adalah berkenaan nama-nama atlet dengan pendapatan tertinggi di dunia – baik bintang bola sepak, peserta kejohanan Olimpik, mahupun lain-lain.

Menurut Forbes, lima orang atlet dengan pendapatan tertinggi pada tahun 2020 ialah Roger Federer ($106.3 juta), Cristiano Ronaldo ($105 juta), Lional Messi ($104 juta), Neymar ($95.5 juta), dan LeBron James ($88.2 juta). Bagaimanapun, angka-angka ini tidak cukup membuntangkan mata jika kita bandingkan dengan jumlah pendapatan atlet di zaman purba.

Tiger Wood dengan jumlah pendapatan sebanyak $1 billion sendiri pun kalah tanding dengan Gaius Appuleius Docles, seorang pelumba pedati dari Rom yang dicatatkan meraih jumlah pendapatan sebanyak $15 billion menurut nilai matawang hari ini.

Gaius Appuleius Diocles dilahirkan sekitar tahun 104 Masehi di Lamecum, ibu kota Lusitania di wilayah Emerita Augusta (Portugal moden). Bapanya menjalankan bisnes pengangkutan secara kecil-kecilan dan kehidupan keluarga mereka berjalan dengan agak sederhana.

Diocles dicatatkan menceburi bidang lumba pedati pada usia 18 tahun di Ilerda (Catalonia moden). Beliau tidak mengambil masa yang lama untuk menempa nama sebagai salah seorang pelumba handalan di Rome. Di sana, beliau dikenali dengan panggilan Lamecus sekali gus mengharumkan nama kampung halamannya.

Setibanya di Rome, Diocles mencurahkan keringat dan kemahirannya untuk pasukan Putih. Saling tidak tumpah seperti sukan permotoran pada hari ini, setiap pelumba pedati pada waktu itu menganggotai sesebuah pasukan yang bertanggungjawab menyediakan segala kelengkapan, latihan, dan penjagaan kuda tunggangan. Bagi pasukan bawahan seperti pasukan Putih, pelumba-pelumbanya lazim terdiri dari masyarakat berstatus sosial rendah.

Sebagai seorang pelumba yang mempunyai bakat semula jadi, Diocles tidak menghadapi sebarang masalah untuk diserap masuk ke dalam pasukan Hijau pada usia 24 tahun. Tiga tahun kemudian, beliau berpindah pula ke pasukan Merah yang hakikatnya, kurang berprestij jika dibandingkan dengan pasukan Merah.

Perpindahan tersebut merupakan satu keputusan yang berani memandangkan ia ibarat memperjudikan untung nasib dirinya sendiri. Mujur, ia sama sekali tidak menjejaskan karier Diocles malah membawanya lebih dekat ke puncak persada. Menurut sebahagian sejarahwan, faktor yang mendorong Diocles untuk menyertai pasukan Merah sebenarnya cukup ringkas. Pasukan Hijau merupakan pasukan yang paling masyhur dan tentunya, ia menggamit perhatian ramai pelumba ternama.

Dengan menyertai pasukan Merah, Diocles dapat memastikan dirinya sentiasa menjadi ayam tambatan dalam pasukan sekali gus membolehkannya memperoleh hasil pendapatan yang lebih lumayan. Berada dalam pasukan yang bukan terunggul juga memberinya peluang untuk lebih bersinar, lebih-lebih lagi dalam situasi menang-dari-belakang (comeback) pada saat-saat akhir.

Perlumbaan sebegini tentunya lebih dramatik dan meninggalkan kenangan yang lebih membekas dalam ingatan para penonton. Oleh kerana itu, tidak hairan jika acara perlumbaan yang disertai Diocles sentiasa dinanti-nantikan dan dianggap sebagai acara kemuncak. Bagi Diocles, hal ini memberikan dua keuntungan besar buat dirinya; kemasyhuran dan kekayaan.

Kantung kekayaan Diocles si bintang sukan kurun ke-2 Masehi itu tidaklah mengalir dari wang tajaan atau hasil perju-dian. Akan tetapi, pendapatannya diperoleh semata-mata dari hadiah kemenangan yang didapatkannya sepanjang menceburi karier tersebut selama 24 tahun.

Daripada kesemua 4,257 perlumbaan pedati empat-kuda yang disertainya, Diocles menjuarai sebanyak 1,462 kali dan menaiki podium untuk 1,438 perlumbaan yang lain (kebanyakannya berakhir di tempat kedua). Merit yang diperolehnya itu membuatkan beliau dikenang sebagai salah seorang atlet purba paling masyhur.

Menurut Professor Peter Struck dari University of Chicago dalam sebuah artikelnya yang disiarkan untuk Lapham’s Quarterly, jumlah keseluruhan wang kemenangan yang diperoleh Diocles sepanjang kariernya mencecah 35,863,120 sesterces, bersamaan $15 billion dalam nilai matawang hari ini.

Jumlah tersebut adalah lima kali ganda lebih banyak berbanding gaji tertinggi gabenor wilayah pada zaman tersebut – cukup untuk membeli bekalan makanan bagi tempoh setahun buat seluruh warga kota Rome, atau untuk membayar gaji keseluruhan ten-tera Rom selama satu perlima tahun.

Tidak hanya direzekikan harta-benda yang berlimpah-ruah, Diocles juga menikmati usia yang panjang sehingga 42 tahun lamanya sedangkan rata-rata pelumba pedati lain disapa ajal pada usia pertengahan 20-an. Hampir kesemua wang kemenangannya dimanfaatkan untuk membeli sebidang tanah yang agak luas di pedalaman Itali, berhampiran pekan kecil Praeneste (Palestrina moden).

Di sana, beliau meluangkan sisa hidupnya dengan aman sentosa dan penuh ketenangan. Sepemergiannya, kedua-dua putera dan puterinya mendirikan sebuah tugu peringatan yang berukir nama Diocles tepat di tapak kediamannya, sebagai tanda kenang-kenangan buat generasi dari berbagai zaman.

TERJEMAHAN

Kerry Sullivan. (30 November 2016). Gaius Appuleius Diocles, The $15 Billion Athlete of the Ancient World. Ancient Origins.


Kenapa Jalan Mudah Jammed?

Kadangkala jalan mudah sesak (jammed) walaupun di depan tiada kemalangan, tiada kereta masuk dari lorong lain atau tidak hujan. Apabila jalan mula tak sesak, kita pelik kenapa awal² tadi boleh sesak sedangkan tak ada apa-apa pun.

Ini fenomena “phantom jam” disebabkan hanya kereta terlalu banyak.

Apabila kereta banyak, satu cara untuk pastikan kereta berjalan lancar ialah dengan memastikan setiap kereta kekalkan kelajuan yang sama dan berada dalam jarak optimum (tak terlalu dekat atau jauh) antara kereta lain.

Kalau kereta semua ikut rapat², dan satu kereta mula perlahan tiba², akan mengakibatkan kereta² di belakang pun akan ikut perlahan, lalu mengakibatkan kesesakan. Lebih kurang macam kesan domino.

Memperlahan kereta tiba-tiba boleh berlaku disebabkan oleh banyak faktor seperti memotong, ada orang nak masuk lorong dan sebagainya. Kalau kereta banyak, tak sesuai sebenarnya memotong kerana akan bertambah sesak dan berlakunya “phantom jam”.
Ada kemalangan di seberang jalan pun boleh akibatkan “phantom jam”. Lorong anda tak ada kemalangan, tapi lorong sebelah sana ada kemalangan. Mesti ada yang perlahankan kereta tiba-tiba sebab nak ambil gambar. Macam gampang.

Baru satu kereta. Kalau banyak kereta macam ini? Bertambah teruk kesesakannya.
Menariknya, ada kajian dibuat, cuma semut sahaja yang dapat elakkan “phantom jam” ini. Dalam satu lorong kecil, semut dapat bergerak dengan lancar walaupun mereka banyak.
Sebabnya apa? Sebab mereka mempunyai tujuan yang sama, mereka bekerjasama dan ada koordinasi.

Manusia tak sebegitu. Setiap individu di atas jalan raya mempunyai tujuan masing², mempunyai kecemasan masing² dan kita berkecenderungan mementingkan diri sendiri di atas jalan raya.

Yang penting urusan aku selesai dulu, urusan orang lain boleh pergi mampus.
Ada orang cakap, kalau semut pandu kereta, kesesakan pun berlaku. Tak betul kerana manusia yang tak pandu kereta pun boleh sesak macam nak keluar stadium dan keluar masjid waktu solat Jumaat. Asasnya pandu tak pandu, kalau perangan pentingkan diri, memang sesak gamaknya.

Maka, nak selesaikan masalah trafik ini sebenarnya semudah mengurangkan penggunaan kenderaan peribadi dan banyak gunakan pengangkutan awam terutamanya kereta api. Sebab apa?

Sebab kereta api dapat bawa individu² pentingkan diri ini dalam satu koordinat yang tersusun.

Kau nak cepat ke, kau ada kecemasan ke, kau nak rilek ke, pergi mampus sebab semua orang bergerak dalam satu kelajuan yang sama.

Tapi itulah, pengangkutan awam kita pun tak efisyen seperti di Jepun. Nak tunggu pun sampai 30 minit. Bergerak pun paling laju 30 km/j.

Sebab itulah ramai lebih suka naik kenderaan sendiri. Tapi kalau efisyen, kesesakan jalan raya dapat dikurangkan sebab orang akan prefer kenderaan awam. Kenderaan atas jalan raya makin kurang.


Pεrang Korea Bakal Berakhir?

Tidak lama selepas tamat Pe.ra.ng Dunia Kedua (WWII), api pe.ra.ng tercetus di Semenanjung Korea pada 1950. Pe.ra.ng selama tiga tahun itu bertujuan menentukan siapa yang layak mentadbir Semenanjung Korea sama ada Republik Rakyat Korea (Korea Utara) atau Republik Korea (Korea Selatan). Penulis pernah mendedahkan pe.ra.ng ini sebenarnya didalangi oleh Joseph Stalin dan Kesatuan Soviet dalam buku Soviet Di Hujung Jari.

Menjelang 27 Julai 1953, konflik kedua-dua negara ditamatkan menerusi Perjanjian Gencatan Sen.ja.ta Korea. Ingin penulis ingatkan, perjanjian yang dimeterai bukan perjanjian damai formal tetapi gencatan sen.ja.ta. Jadi, secara teknikalnya, kedua-dua negara masih dianggap berpe.ra.ng sehingga hari ini. Bukan sekali cubaan untuk mengadakan perjanjian damai formal Korea Utara-Korea Selatan tetapi semua usaha berakhir dengan kegagalan.

Tetapi pengumuman terbaru berkenaan status ini diharap akan mengubah segalanya. Baru-baru ini, Amerika Syarikat, China, Korea Selatan dan Korea Utara secara dasarnya bersetuju untuk menamatkan ketegangan antara kedua-dua negara. Ini didedahkan oleh Presiden Korea Selatan, Moon Jae-in semasa mengadakan lawatan rasmi ke Australia pada Isnin lepas.

Begitupun, usaha ini masih belum dapat dimuktamadkan berikutan syarat Pyongyang yang mahukan semua bentuk kekerasan AS terhadap mereka dihentikan sebelum perbincangan diadakan.

Ini termasuk menarik balik semua ten.te.ra AS yang berpangkalan di Korea Selatan dan menghentikan semua bentuk latihan keten.te.raan kedua-dua negara. Ini kerana bagi Pyongyang, selagi mana mereka masih ada, mereka dilihat akan membantu Seoul untuk menakluk negara itu – satu dakwaan yang ditolak sekeras-kerasnya oleh dua negara sekutu itu.

Semasa menjawab soalan media di Canberra, Jae-in melihat usaha ini sebagai amat penting. Ini kerana perjanjian gencatan sen.ja.ta yang dimeterai lebih 70 tahun lalu dilihat sebagai tidak stabil dan tidak membantu hubungan dua negara berjiran itu. Dengan membawa usul perdamaian, ia diharap dapat merealisasikan keamanan di Semenanjung Korea yang diharapkan rakyat kedua-dua negara.

Jae-in pernah membangkitkan hal sama semasa berucap di Perhimpunan Agung PBB pada September lalu. Dalam ucapannya di hadapan semua delegasi negara anggota, beliau melihat sudah tiba masanya dua negara di Semenanjung Korea untuk berdamai demi kebaikan semua.

Selepas ucapan tersebut disiarkan, pelbagai pihak memberi reaksi baik terhadap usahanya itu. Adik Presiden Korea Utara Kim Jong-un, Kim Yo-jong menyifatkan inisiatif yang dibentangkan Jae-in sebagai cadangan baik. Sementara AS dan China turut bersikap positif terhadap prospek perdamaian yang dicadangkan beliau.

Selepas dipilih sebagai Presiden Korea Selatan pada 2017, agenda perdamaian dengan Korea Utara merupakan antara agenda utama Jae-in. Begitupun, masa mencemburui beliau. Ini kerana dengan penggalnya bakal berakhir pada musim bunga tahun hadapan, tidak banyak masa yang ada untuk merealisasikan usaha tersebut.

Selain faktor masa, Jae-in juga harus mendapatkan sokongan orang ramai berkenaan prospek perjanjian damai yang dinyatakan. Ini kerana wujud pelbagai pandangan tentang idea tersebut. Bagi sesetengah warga Korea, idea perdamaian sukar diterima atas alasan Korea Utara membangunkan program pe.lu.ru berpandu balistik dan nuklear walaupun dikenakan sekatan oleh PBB.

Selain itu, ada melihat ini sebagai ganjaran kepada tingkah laku tidak bertanggungjawab rejim dan berpotensi mengan.c.am kedudukan Korea Selatan. Tidak sah tiada insiden provokasi berlaku setiap tahun membabitkan Korea Utara sama ada membabitkan pelancaran pe.lu.ru berpandu atau kenyataan retorik yang panas. Bagi mereka, rejim Kim Jong-un tidak boleh dipercayai.

Bagi penyokong perjanjian damai pula, ramai melihat ini sebagai kunci untuk pembentukan rejim yang lebih aman dan mesra antara kedua-dua negara. Tetapi menurut Kim Du-yeon dari Pusat Keselamatan Amerika Baru (Center for a New American Security), ia hanya boleh berlaku sekiranya perjanjian gencatan sen.ja.ta tidak diubah (permintaan AS) atau diubah (permintaan Pyongyang). Dengan kedua-duanya masih berlawanan dalam aspek ini, agak sukar untuk merealisasikan apa yang ingin dicapai Jae-in.

Ini bukan kali pertama agenda ini cuba dibawa oleh beliau. Semasa era Presiden Donald Trump, ia cuba direalisasikan menerusi persidangan Trump-Jong-un di Singapura dan Vietnam pada 2018 dan 2019.

Bagaimanapun, syarat AS yang mahukan Korea Utara memu.sn.ahkan simpanan sen.ja.ta nuklearnya ditolak mentah-mentah oleh Pyongyang. Sementara permintaan mereka yang mahukan semua sekatan ditarik balik ditolak oleh AS. Disebabkan penolakan isu-isu ini, kedua-dua pihak tidak mempunyai minat untuk meneruskan agenda perdamaian di Semenanjung Korea.

RUJUKAN

Smith, J. (2021, 27 Oktober). Explainer: S.Korea sees peace declaration as key to restarting N.Korea talks. Reuters.

McCurry, J. (2021, 13 Disember). North and South Korea agree ‘in principle’ on formal end of w.a.r. The Guardian.


Duit Punca A.S Letak Jawatan Jadi Sherif Dunia

Tidak lama
dahulu, saya teringat kenyataan Presiden George W. Bush dalam satu majlis di
Amerika yang dipaparkan dalam berita. Antara kenyataan beliau yang saya tidak
boleh lupakan ialah pengisytiharan bahawasanya Washington merupakan polis dunia
yang tidak boleh dicabar penguasaannya. Dan 14 tahun selepas itu, kenyataan itu
dimainkan semula tetapi dalam bentuk berbeza oleh Donald Trump semasa
mengadakan lawatan mengejut ke kem tentera Amerika di Iraq. Kenyataan beliau
mudah saja: Amerika bukan lagi polis dunia. Ia satu kenyataan yang mengejutkan
tetapi jika melihat kantung kewangan Washington, maka fahamlah mengapa Trump
mengeluarkan kenyataan sedemikian.

Ini satu
kenyataan yang pahit tetapi terpaksa diakui oleh mana-mana warga Amerika:
Washington berbelanja terlalu besar melebihi kemampuannya dalam menguruskan
fiskal negara. Untuk tahun hadapan yang bakal menjelang beberapa hari lagi,
Washington membelanjakan sejumlah $717 bilion hanya untuk menguruskan semua
cabang angkatan tenteranya bukan saja di Amerika tetapi di seluruh dunia. Bagi
sesetengah pihak, apa yang dilakukan hanyalah memastikan jentera perang mereka
sentiasa dalam keadaan baik. Tetapi hakikatnya, belanjawan sebegini hanyalah
satu cubaan persembahan kuasa Amerika ke atas negara-negara dunia terutama
kuasa-kuasa besar lain. Untuk menjadi polis dunia bukan sesuatu yang mudah
kerana ia memerlukan wang, saya tegaskan wang yang BANYAK!

Dengan
belanjawan sebegini rupa, apa sebenarnya yang diraih Washington dari usaha
sebegini? Kuasa-kuasa besar seperti Rusia dan China walaupun menganggap
Washington sebagai pesaing, lebih berminat menjaga status sedia ada dan wilayah
yang dimiliki dari terlibat dengan konflik secara langsung dengan negara Uncle
Sam itu. Ancaman pengganas seperti dipaparkan dalam banyak drama televisyen,
drama dalam talian atau filem? Mereka tidak akan wujud jika tidak kerana dasar
sembrono Uncle Sam yang suka mencetuskan konfik dan mencampuri soal dalaman
negara lain. Malah, jika kaedah sekarang ini diteruskan, ia hanya akan menambah
lebih ramai pengganas dari mengurangkan ancaman mereka.

Dan ini satu
hakikat yang perlu dihadapi dua parti utama di sana. Amerika sebenarnya sudah
muflis berikutan pengurusan kewangan mereka yang tidak bertanggungjawab.
Ironinya, Republikan yang sentiasa mendabik diri mereka sebagai penjaga
perbendaharaan negara menggunakan sepenuhnya kelebihan majoriti di Capitol Hill
untuk menambah perbelanjaan kerajaan persekutuan dan memotong cukai-cukai
(salah satu daripada janji Trump semasa kempen pemilihan presiden 2016).
Akibatnya, defisit kewangan Amerika mencecah $779 bilion pada tahun 2017, naik
daripada defisit $665 bilion dari tahun 2016. Kali terakhir Washington berhadapan
situasi meruncing ini pada tahun 2012 semasa ia cuba pulih dari krisis kewangan
yang berlaku pada 2007 dan 2008.

Angka
berkenaan dijangka akan terus bertambah jika sumber dari Pejabat Belanjawan
Kongres itu benar. Menerusi sumber tersebut, presiden menghantar cadangan
belanjawan yang menolak defisit ke arah $1 trilion itu pun dengan syarat
Amerika tidak dilanda krisis kewangan baru. Angka tersebut akan bertambah
hingga $1.527 trilion pada tahun 2028. Pertambahan hutang sebegini juga akan
bertambah dengan pertambahan kadar faedah lagi-lagi bila Rizab Persekutuan mula
mengurangkan polisi pengembangan radikal mereka yang digerakkan semasa krisis
kewangan 2007 dan 2008. Kos faedah yang akan ditanggung Washington dijangka
bertambah dari $315 bilion kepada $819 bilion pada tahun 2028. Ini sudah pasti
akan menambah peruntukan Keluaran Dalam Negeri Kasar (KDNK) Amerika untuk
faedah dari 1.6% hingga 3.1%.

Pada tahap
ini, bayaran faedah yang perlu dibayar Washington sama dengan program ketiga
yang dibiayai mereka iaitu program sosial. Dan dalam tempoh dua dekad, ia akan
menyamai pembiayai program Keselamatan Sosial yang dianggap program kerajaan
paling mahal. Bayaran faedah sebegini akan menelan peratusan KDNK sebanyak 6.3%.
Bagi pentadbiran Trump, mahu tidak mahu, sebarang perbelanjaan yang tidak
diperlukan perlu dipotong atau dirancang semula. Nak mengharap Kongres
bekerjasama? Jangan harap jika potongan tersebut membabitkan geran-geran
kepentingan awam, menghentikan kakitangan-kakitangan kongres atau menutup
monumen-monumen yang di bawah bidang kuasa mereka seperti Washington Monument.

Washington
hanya boleh berharap ada berita baik di medan ekonomi seperti pertambahan
produktiviti, kadar faedah yang rendah (tidak mustahil tetapi amat sukar
dicapai) dan pertambahan kadar pertumbuhan ekonomi. Tetapi terima kasih kepada
perang dagang yang dilancarkan Trump, ia akan membawa kepada perubahan bersifat
negatif dan suka atau tidak, penggubal-pengubal undang-undang terpaksa menambah
perbelanjaan sedia ada untuk merangsang ekonomi, sekaligus menambah defisit
sedia ada. Kongres boleh saja mencadangkan pemotongan belanjawan yang
diperuntukkan untuk program domestik tetapi agak sukar dicapai kerana
pertambahan populasi warga emas yang pastinya memerlukan bantuan dari program
Keselamatan Sosial, Medicare dan Medicaid, sekaligus menambah perbelanjaan
sedia ada.

Jika trend
ini tidak ditangani dengan segera oleh Rumah Putih dan Kongres, defisit KDNK
akan bertambah dari 78% (2018) kepada 105% (2028), 148% (2038) dan 210% (2048).
Ramalan defisit ini lebih tinggi dari apa yang dihadapi Greece ketika ini yang
mengakibatkan masalah ekonomi, masalah sosial dan ketidakstabilan politik. Kali
terakhir hutang kerajaan melebihi 70% ialah pada tahun 1946 di mana Washington
berhadapan dengan prospek hutang dengan peratusan 106%. Dengan defisit dan
hutang yang sebegini besar, kenaikan faedah sudah pasti tidak boleh dielakkan
dan pertumbuhan KDNK juga akan bertambah perlahan. Ini akan mengakibatkan
pengurangan pelaburan, pengurangan pendapatan negara dan pengurangan simpanan
bukan saja di pihak kerajaan dan pelabur swasta tetapi juga untuk orang awam.
Ini sudah pasti akan mengurangkan kadar produktiviti dan pertumbuhan gaji serta
pengeluaran ekonomi. Jika trend sebegini berterusan, ia akan mengancam
kedudukan institusi-institusi kewangan Amerika, inflasi harga barang dan
pengurangan nilai dolar.

Kongres
boleh saja mencadangkan kenaikan cukai tetapi ia sudah pasti tidak popular sama
dengan langkah pengurangan perbelanjaan. Tetapi jika itu dapat membantu
mengembalikan kedudukan kewangan Amerika pada keadaan baik, pemotongan perlu
dibuat pada bahagian pertahanan terutama membabitkan kontinjen tentera mereka
yang ditempatkan di luar negara. Tetapi semua itu tidak akan memberi kesan
melainkan Washington menelan jadam dengan meneliti semula dasar luar mereka.
Suka atau tidak, mana-mana polisi yang bersifat lapuk seharusnya digugurkan
atau diubahsuai mengikut keperluan semasa.

Dan dengan
kenyataan mengejut Trump pada 26 Disember lalu sehingga mendorong Setiausaha
Pertahanan James Mattis meletak jawatan, mereka perlu menilai semula peranan
mereka di pentas dunia termasuk memberi peluang kepada sekutu mereka menentukan
nasib mereka sendiri tanpa campur tangan pihak luar termasuk Amerika. Selain
mengadakan potongan perbelanjaan, Amerika juga perlu berani menggerakkan
reformasi ekonomi mereka demi kepentingan ekonomi jangka panjang.

Walaupun ada
yang menganggap dasar America First memang selayaknya digelakkan tetapi dalam
konteks ekonomi hari ini, tanggungjawab Amerika terhadap rakyatnya seharusnya
diutamakan. Walaupun ada yang berkongsi sentimen Mattis bahawa sekutu-sekutu
Barat tidak seharusnya diabaikan, sebarang bentuk campur tangan termasuk perang
yang memakan kos yang banyak hanya akan dilaksanakan bagi tujuan yang
benar-benar penting, bukan untuk memuaskan ego sesetengah pentadbiran dari
Eisenhower hingga Trump.

SUMBER

Bandow,
Doug. (2018). National Interest. The One Reason America Can’t Police the World Anymore:
Washington Is Broke. https://nationalinterest.org/blog/skeptics/one-reason-america-cant-police-world-anymore-washington-broke-39852?page=0%2C1


NASA Jumpa Takungan Air Nun Jauh Di Angkasa

Alam angkasa memang penuh dengan misteri yang menguntungkan. Ambil contoh kemajuan sains selepas NASA berjaya mendaratkan enam kapal di Bulan. Bukan main banyak limpahannya sampai ke mesin pengimbas MRI.

Inilah sebab kenapa pemain-pemain industri aeroangkasa ingin ke angkasa. Banyak manfaat menanti, kerana itulah takdir (destiny) sebenar manusia.

Tetapi penjelajahan angkasa tidak mudah. Padangnya terbentang begitu luas dan gelap. Tersilap sikit, malapetaka jawabnya.

Untuk mengelak kesilapan, saintis aeroangkasa bergantung pada kecerdikan buatan yang kini mengambil alih dunia astronomi. Sekadar pengetahuan, astronomi melihat angkasa. Aeroangkasa pula menjelajah.

Manusia tidak pernah jemu melihat angkasa. Malah hal ehwal Islam amat bergantung pada ilmu astronomi. Kedudukan Bumi mengelilingi Matahari – serta putarannya – menentukan waktu solat.

Penampakan Bulan pula menandakan tarikh Ramadan dan Syawal. Kira banyak benda bergantung pada astronomi.

Cuma dunia astronomi sudah lama meninggalkan fakta asas (seperti Bumi mengelilingi Matahari). Hanya yang sesat saja mempertikai kebenaran ini, kononnya Matahari mengelilingi Bumi yang pegun.

Punya jauh dunia astronomi sudah pergi, mengenal pasti macam-macam anugerah alam di luar angkasa. Yang paling banyak menyumbang ilmu angkasa adalah agensi-agensi angkasa seperti NASA, CSA dan ESA misalnya. Bercakap pasal agensi, pihak NASA pernah menemui ‘takungan’ air paling besar dan jauh di alam semesta.

Memahami Fenomena Takungan Air Angkasa

Saintis belajar banyak benda baru selepas datangnya teleskop radio. Dengan menggunakan teleskop radio, mereka belajar membezakan galaksi, nebula dan quasar.

Sekitar tahun 1950-an, saintis jumpa quasar-quasar pertama iaitu 3C48 dan 3C273. Dalam masa 10 tahun, teleskop radio menggeledah langit dan mendedahkan ratusan quasar yang dulu disangka nebula.

Untuk pengetahuan semua, quasar hanya rumit pada nama. Hakikatnya quasar ibarat “galaksi semasa peringkat nutfah”.

Berbilion-bilion tahun “mengandung”, barulah quasar mekar menjadi sebuah galaksi (Hussey, 2014). Jadi quasar adalah sebuah “mangkuk yang diisi sup (gas) sangat panas”.

Tangan yang mengisi sup ini pula adalah lohong hitam. Harap semua boleh faham ilmu alam ini menggunakan kiasan-kiasan sebegini marhaen.

Sampai hari ini quasar-quasar baharu ditemui, siap yang jenis boleh menembak lagi (Gohd, 2021). Pada tahun 2011, saintis NASA menemui sebuah quasar yang menembak air.

Quasar ini terletak sekitar 12+ bilion tahun cahaya jauh. Senang cakap, jauh gila-gila dan mungkin takkan tercapai manusia. Penemuan ini membuktikan betapa banyaknya air di alam angkasa ini.

Seperti yang dijelaskan tadi, quasar bergantung pada aktiviti lohong hitam. Quasar air ini pun sama. Ia hidup menumpang kuasa lohong hitam yang menyedut habis gas dan debu. Dan lohong hitam ini dijangka bersaiz 20 bilion kali ganda lagi besar untuk dibandingkan dengan Matahari.

Air yang disimbah ini pula mungkin dalam bentuk wap. Kerana saintis mengenal pasti keadaan di sekeliling quasar tersebut, yang serba panas sekali gus membolehkan aktiviti wap.

Mungkin ada yang terbayang jumlah air dihamburkan quasar ini. Mudah saja. Bayangkan anda berdiri di tengah laut. Toleh mana pun nampak laut dan langit – kedua-duanya biru.

Walaupun cantik, mesti berdebar-debar risau habis. Mata manusia terhad – jadi tidak mampu melihat lautan sepenuhnya. Tetapi minda manusia itu sangat kuat dan serba boleh membayang.

Gambaran lautan yang terbentang begitu luas ini sudah cukup menakutkan. Sekarang bayangkan jika lautan ini didarab dengan 140 kali ganda. Besar? Memang besar. Sekarang bayangkan pula jika lautan itu didarab 140 trilion.

Itulah saiz sebenar air hamburan quasar.

Lautan Bumi x 140 trilion = anggaran air hamburan quasar.

RUJUKAN:

Gohd, C. (2021, Mac 9). Scientists find most distant quasar shooting powerful radio jets. Space.

Hussey, J. (2014). Bang to Eternity and Betwixt: Cosmos.


Ikhtiar Itu Ialah Bukti Syukur

Berikhtiar dengan tangan sendiri

ialah tanda syukur kepada ar-Razzaq,

sifat jabbariyyah pula menidakkannya.

(Mathnawi, Mevlana Rumi)

Islam menolak fatalism.

Berkata Mufti Mesir, Syeikh Ali Jumuah:

Jabbariyyah tidur di tepi jalan. Jangan tidur!

Jangan tidur sehingga kamu melihat batas & babak.

(Mathnawi, Mevlana Rumi)

Jabbariyyah adalah sebuah akidah bidaah yang muncul pada abad ke-2 hijriah di Khurasan. Jabbariyyah memiliki keyakinan bahawa setiap manusia terpaksa oleh takdir tanpa memiliki pilihan dan usaha dalam perbuatannya. Tokoh utamanya adalah Ja’ad bin Dirham dan Jahm bin Shafwan.

Berkata Rasulullah ﷻ:

“Seandainya kalian sungguh-sungguh bertawakal kepada Allah, sungguh Allah akan memberi kalian rezeki sebagaimana Allah memberi rezeki kepada seekor burung yang pergi dalam keadaan lapar dan kembali dalam keadaan kenyang “ (HR.Tirmidzi)

“Akan masuk surga suatu kaum yang hati mereka seperti hati burung. ” (HR. Muslim)

Syeikh Mubarakfuri ada menguraikan dalam Tuhfatul Ahwadzi. Lihatlah bagaimana tawakkal burung-burung. Tawakkalnya tinggi. Ikhtiarnya juga tinggi. Ia tidak tahu wujud atau tidak rezekinya pada hari itu. Tetapi, tetap ia keluar mencari rezeki. Burung tidak tinggal bermalas-malasan di dalam sarang. Burung terbang keluar mencari rezeki yang Allah sediakan. Ia tidak stress, berlamun mengenangkan nasib badan. Sentiasa optimis dalam memenuhi keperluannya. Renunglah pula apa jadinya bila manusia tidak bijak mengendalikan tawakkal. Manusia yang mengabaikan ikhtiar akan duduk saja di rumah, depresi memikirkan masalah yang tak habis-habis malahan pesimis untuk membanting tulang empat kerat. Terperangkap dalam limbo.

Etimologi perkataan ‘ikhtiar’ itu sendiri signifikan.

Ikhtiar berasal dari perkataan arab إختيار  iaitu ‘ memilih’.

Berkait dengan kalimat خيرة  iaitu ‘pilihan’.

Berkait dengan kalimat خير iaitu ‘kebaikan’.

Maknanya di sini, ikhtiar itu sendiri bukan datang daripada diri kita.

Hakikatnya, ‘ikhtiar’ ialah pilihan yang Allah ﷻ berikan. Terpulang kepada kita untuk memilih yang terbaik. Dalam memilih itu sendiri dengan hidayah & taufik Allah ﷻ. Dalam gerak & diam kehidupan kita, tidak terlepas daripada kekuasaan Allah ﷻ. Membuat pilihan yang terbaik, ialah tanda syukur kita di atas pemberian ‘pilihan’ daripada Allah ﷻ. Semasa pilihan dibuat, syukur kita ialah dengan menjaga perintah dan larangan-Nya.

“Ya,” dia berkata, “sekiranya bertawakkal kepada Tuhan ialah pentunjuk jalan, ikhtiar juga sunnah Rasul. Rasulullah ﷺ berkata dengan suara yang lantang, “sementara bertawakkal kepada Tuhan tambatlah lutut unta kamu.” Dengarlah pesanan penting Pesuruh Allah ﷺ yang disayangi-Nya. Melalui bertawakkal kepada Tuhan, jangan cuai terhadap ikhtiar.

(Mathnawi, Mevlana Rumi)

Apabila solat, Rasulullah ﷺ berdiri hingga kaki baginda bengkak. Aisyah berkata: Wahai Rasulullah, kenapa Tuan melakukan ini padahal Allah telah mengampuni dosa Tuan yang telah berlalu dan yang dikemudian. Baginda bersabda: Apakah aku tidak menjadi hamba yang bersyukur?

(HR Muslim)

Dalam Perang Uhud, Nabi Muhammad  ﷺ memakai dua lapis baju besi. Nabi ﷺ jua menyuruh kita berubat bila ditimpa sakit. Tidak menunggu sembuh sendiri.

Pada suatu hari, Iblis berjumpa Nabi Isa yang sedang berada di tepi gaung. Lantas Iblis berkata, “wahai utusan Allah, apa kata kamu terjun ke dalam gaung ini. Jangan risau, bertawakkallah. Allah pasti akan menyelamatkanmu.” Nabi Isa menjawab, “Berambus kau Iblis yang dilaknat! Tidak layak aku menguji Allah. Sepatutnya Allah lah sendiri yang menguji dan menduga aku!”

Sepertimana tawakkal ialah sunnah, ikhtiar juga ialah sunnah Rasulullah ﷺ.

“Ya, kata singa,” tetapi Tuhan meletakkan tangga di hadapan kaki hamba-hamba-Nya. Langkah demi langkah harus dipanjat untuk sampai ke bumbung. Menjadi Jabbariah ialah pandangan bodoh.”

(Mathnawi, Mevlana Rumi)

Tangga dalam allegori ini bererti rezeki. Allah ﷻ telah meletakkan rezeki di hadapan kita. Dengan syarat kita sendiri haruslah melangkah, untuk mencapai rezeki tersebut. Harus diingat, ikhtiar itu sendiri ialah rezeki dari Allah ﷻ. Kita berusaha dengan jasad, dalam masa sama wajib bagi hati bersandar pada Allah ﷻ, haram bersandar pada ikhtiar. Bukan ubat yang menyembuhkan, tetapi Allah ﷻ yang menyembuhkan.

Tetapi ubat harus dimakan. Kerana Allah ﷻ ciptakan sebab akibat. Sunnatullah ini bagi memudahkan hamba-Nya mengurus dunia. ‘Sebab’ tidak memberi kesan dengan sendiri, Allah ﷻ yang menciptakannya. Adalah bodoh bila Allah  ﷻ telah membukakan kita peluang, tetapi kita tidak mengendahkannya. Inilah kesilapan orang yang tidak berikhtiar. Mereka buta daripada rezeki Allah ﷻ.

Apa erti ‘murah rezeki’?

Walaupun barang mahal biasanya lagi berharga, mengapa orang alim ketika berdoa tidak minta dimahalkan rezeki? Sebenarnya, frasa ini menampilkan ketinggian tasawuf bangsa melayu. Murah rezeki bererti, kita beraqidah bahawa yang memberi rezeki ialah Allah ﷻ. Dialah ar-Razzaq. Bukan diri sendiri. Dengan usaha yang dikerah, kita berharap ia dapat membeli rezeki daripada Allah dengan harga yang murah. Sedikit buat hasilnya banyak. Banyak buat hasilnya berganda. Seperti barang, kalau murah dapat banyak. Usaha itu asbab. Yang ciptakan asbab itu pun Allah ﷻ. Kalau Allah tak izinkan kita mengerjakan asbab, tak jadi juga. Kita tiada apa. Memberi rezeki ialah hak Allah ﷻ . Mengerjakan ikhtiar ialah tanggungjawab kita.

لا حول ولا قوة إلا بالله

Tiada daya upaya melainkan dengan izin Allahﷻ.

Maqam Asbab & Tajrid.

Bagaimanapun, terdapat dalam kalangan hamba Allah yang dikurniakan rezeki tanpa berikhtiar. Golongan ini berbeza. Huraian berkenaannya diperincikan oleh Ibn Ataillah dalam kitab hikamnya.

Berkata Ibn Atalaillah As-Sakandari:

إرادتك التجرد يدمع إقامة الله إياك في الأسباب من الشهوة الخفية.

[Terjemahan: Keinginanmu untuk bertajrid sedangkan Allah masih menetapkan engkau pada golongan yang perlu berusaha, ada sebahagian daripada syahwat yang tersembunyi.]

Tajrid ialah menghilangkan alam ini daripada lubuk hati (sirr) iaitu suatu maqam yang tinggi. Dan Allah taala telah menetapkan dalam maqam ini sekalian hambanya yang khawas (istimewa di kalangan wali Allah) dan sekalian orang yang arif (dibukakan makrifatullah). Maka apabila Allah menempatkannya kepada maqam khawas, maka janganlah ia turun daripada martabatnya kepada martabat yang kurang. Asbab adalah bagi sekalian ahli suluk di peringkat permulaan iaitu ahli tawajuh.

Menurut syarah Tok Pulau Manis Terengganu:

Yakni sesiapa yang Allah menetapkannya supaya berusaha tetapi ia hendak keluar daripadanya kerana ingin bertajrid maka perbuatan itu merupakan syahwat yang tersembunyi.

Disebutkan dalam kitab at-Tanwir fi Isqat at-Tadbir: Apa yang dikehendaki Allah ﷻ daripadamu, ialah kamu diam kepada apa yang ia telah tetapkan kepadamu hingga الحق  ﷻ memerintahkan engkau keluar daripadanya seperti ia memerintahkan engkau masuk kepadanya.”

وإرادتك الأسباب مع إقامة الله إياك في التجريد انحطاط عن الهمة العلية.

[Terjemahannya: Dan keinginanmu untuk berusaha, sedangkan Allah ﷻ telah menempatkanmu dalam bertajrid, adalah suatu penurunan daripada himmah yang tinggi]

Yakni sesiapa yang Allah ﷻ telah menempatkannya dalam bertajrid sedangkan ia ingin keluar untuk daripadanya untuk berusaha, maka hal yang demikian adalah sebahagian daripada kurang semangat, serta jahat adabnya dan ia menyertai syaheatnya, kerana keinginan itu sebahagian daripada keinginan tabi’I dan kegelapan nafsu.

Perbandingan orang tajrid dengan orang asbab:

Muhammad Iqbal, tokoh pemikir Pakistan.

Pemikir graduan Universiti Cambridge ini amat mengkagumi Mevlana Rumi. Salah satu faktornya ialah dinamika dalam puisi-puisi Mathnawi. Rumi menggesa pembaca supaya tidak berpeluk tubuh. Berjuang meskipun tidak berhasil jauh lebih baik daripada tidur. Antara kata-kata inspirasi Rumi ialah: “Jikalau pokok-pokok boleh bergerak, pastinya ia dapat melarikan diri dari sengsara digergaji.” “Jangan duduk saja, mengembaralah dari dirimu ke dalam dirimu.”  Dampak dari ini, Iqbal menuliskan puisi: “Usah menoleh ke kiri ke kanan. Lihatlah ke dalam diri. Usah bersedih poketmu kosong. Di dalam dadamu seberkas rembulan mengambang tersimpan.”

Mevlana Rumi mengajarkan, dalam apa-apa ikhtiar kita bila benar jujur dan ikhlas, ialah lambang kesyukuran kepada pencipta. Dalam diri kita, terdapat tanda-tanda kekuasaan-Nya.

Dunia ini ialah lukisan Allah ﷻ dalam melakarkan kekuasaan & kasih sayang-Nya.

Dalam setiap gerak & diam kita, tidak mungkin tercipta sia-sia.

Setiap takdir-Nya ialah jalan kita mengenal pelukis alam ini, Allah ﷻ.

Nabi Daud pernah berdoa:

“Ya Tuhan, bagaimana saya bersyukur kepada-Mu, sedangkan syukurku kepada-Mu adalah (kerana) kenikmatan dari-Mu?” Allah ﷻ menurunkan wahyu kepadanya: “Sekarang engkau telah bersyukur kepada-Ku.”

Berikhtiarlah,

Dengan iktikad syukur diberi pilihan untuk berikhtiar.

Berikhtiar bukannya pergelutan dengan Takdir

Kerana Takdir sendiri yang menetapkan ini ke atas kami.

(Mathnawi, Mevlana Rumi)

Rujukan:


Ada Apa Dengan Writer Block?

Ramai sebenarnya orang Malaysia ni pandai menulis, menulis apa-apa sahaja, menulis di post status pendek di Facebook pun dah dikira sebagai penulis. Nak menulis, anda kena ada idea. Malah anda menaip status FB pun anda perlu fikir.

Walaupun hanya menaip “.” Kerana ia keluar dari pemikiran anda. Pernahkan anda kena satu situasi dimana anda tiada apa-apa idea hendak menulis dan kadang-kadang anda akan rasa tertekan atau tak mahu menulis? Mengikut psikologi, ia dikenali sebagai writer’s block atau penulis kekurangan idea. Ini dari segi bahasa, namun apakah dari segi istilahnya?

Writer’s block ini ialah satu kondisi khususnya kepada penulis, dimana penukis akan kehilangan idea atau kreativiti untuk melakukan satu penulisan dalam tempoh tertentu. Kondisi ini selalunya bermula dari berberapa hari ke bertahun lamanya untuk penulis mendapat inspirasi dan kreativiti.

Writer’s block ini dikatakan salah satu masalah besar untuk penulis kerana apabila mereka tiada idea, mereka tidak mampu untuk meneruskan penulisan mereka dalam jangka masa tertentu, sama ada sekejap atau lama. Terma Writer’s Block ini pertama kali diperkenalkan oleh ahli Psikoanalisa Edmund Belger pada tahun 1947 di mana beliau membuat kajian tentang kondisi ini.

Boleh dikatakan, semua penulis mengalami masalah ini dan saya percaya anda juga. Saya juga percaya, apabila anda mula kena writer’s block ini, anda akan berhenti menulis dan membuat benda lain sehingga anda mendapat idea. Sebenarnya ia tidak terhenti di situ sahaja, ia ada banyak faktor mengapa penulis-penulis boleh kena kondisi ini contohnya

Ada juga ahli-ahli psikologi berpendapat, kondisi ini bukan perkara kecil. Ia juga sebenarnya boleh mengganggu taraf mental kita. Mereka berpendapat, apabila kita sedang menukis sambil memikir jalan cerita dan penulisan gaya bahasa terlalu lama, otak kita akan berada dalam tekanan stress, disebabkan itu akan ada reaksi di cerebral cortex ke sistem limbic yang memberitahu kepada anggota yang kita tengah stress, dengan stress ia boleh membuatkan kita menjadi emosi tidak stabil, marah dan lain-lain.

Terdapat banyak kes juga dimana penulis berhenti menulis bertahun lamanya kerana kondisi ini malah ada yang menjadi gila kerana terlalu banyak memikirkan kreativiti dan jalan cerita sehingga tekanan perasaan.

Ada juga pendapat, disebabkan peristiwa atau kawasan yang penulis itu berada, otak manusia akan memberi tindak balas mengikut peristiwa atau situasi penulis ketika dia sedang menulis juga menyebabkan pemikiran penulis “tersekat” kerana otak kita sudah bertindak balas kepada kawasan yang penulis itu berada.

Contoh, anda menulis di dalam rumah menghadap tingkap, anda melihat permandangan di luar hanya seketika, ia boleh membuatkan anda di “block” pemikiran anda untuk berapa ketika, hanya dengan pandangan sekeliling.

Ia sebenarnya adalah hukum alam manusia di mana kebanyakan manusia tidak boleh fokus satu benda dalam jangka masa yang lama kerana ini boleh memenatkan otak yang memberi maklumat dan fikiran. Semestinya manusia perku berehat seketika seperti melihat permandangan, membuat benda lain dan sebagainya.

Bagaimanakah nak menghilangkan kondisi ini? Berberapa pakar psikologi menyarankan penulis untuk membuat

Kesimpulannya, Writer’s block ini bukanlah penyakit. Tetapi jika ia tidak dikawal dengan baik, ia boleh mengganggu mental kita dan stress yang melampau, jadi jika anda terkena kondisi ini ketika menulis, ikut sahaja solusi ini dan Insyaallah anda akan lepas. Ingat, emosi adalah dari kawalan kita sendiri.

Ps: Saya menulis artikel ini sebenarnya saya sendiri kena Writer’s block. Sebab saya tak tahu nak tulis apa hari ini, tetapi disebabkan saya kena kondisi ini, saya gunakan kondisi saya kena ini menjadi satu idea baru untuk menulis artikel ini. *tutup sebelah mata*

RUJUKAN:

Clark, Irene. “Invention.” Concepts in Composition: Theory and Practice in the Teaching of Writing

Downey, Bill. Right Brain – Write ON!

Miller, John J. “Wordsmiths Without Words.” National Review 68.9 (2016)

Oliver Jr., Lawrence J. “Helping Students Overcome Writer’s Block.” Journal of Reading.

Akhtar, Salman (1 January 2009). Comprehensive dictionary of psychoanalysis


Bagaimana K-Pop Jadi Senjata Soft Power Korea?

Running Man. BTS. Parasite. Squid Game. Bagi peminat dunia K-Pop, pasti arif dengan nama-nama ini. Mungkin bagi sesetengah orang, K-Pop hanya hiburan semata-mata. Tetapi ia membantu menonjolkan keupayaan kuasa lembut (soft power) Korea Selatan dengan menonjolkan kebudayaan dan hiburan mereka di pentas global.

Apa itu kuasa lembut (soft power)? Secara ringkas, ia bermaksud keupayaan mempengaruhi dan membentuk persepsi orang ramai terhadap sesebuah negara tanpa paksaan dengan menggunakan nilai tertentu seperti budaya dan hiburan. K-Pop dianggap kesinambungan gelombang Hallyu yang pernah melanda pada tahun 1990-an tetapi memberi fokus kepada mengembangkan pengaruh budaya Korea Selatan kepada dunia.

Trend K-Pop di peringkat global mula dirasai menerusi pencapaian filem Parasite menggondol beberapa anugerah termasuk Filem Terbaik dalam Anugerah Oscar Ke-92 pada Februari 2020. BTS pula menduduki kedudukan nombor satu carta muzik Billboard 100. Sementara dua kumpulan K-Pop terkenal, Blackpink dan Twice pula berjaya memasuki carta muzik Billboard Global 100.

Secara perlahan-lahan, budaya Korea Selatan mula memecah dominasi soft power yang dipelopori Barat terutama dari Amerika Syarikat. Dan ini secara tidak langsung menunjukkan masa depan Asia sebagai sebuah benua.

Tiada siapa menyangka seorang wanita dari Asia berpeluang menjadi penghias muka depan majalah Vogue. Tetapi itulah yang berlaku kepada model dan pelakon Jung Ho-yeon selepas dipilih sebagai penghias muka depan majalah berkenaan. Ini selepas drama pertama yang dibintanginya, Squid Game terbitan Netflix menjadi bualan di seluruh dunia.

Disebabkan pengaruh K-Pop yang kuat termasuk dalam program drama dan hiburan, penyiar-penyiar digital berlumba-lumba menyiarkan program-program sebegini di sebelah Asia. Bagi Netflix, semua pasti masak dengan Squid Game, Kingdom, The Silent Sea dan All of Us Are Dead. Sementara Disney+ pula menyiarkan program original mereka seperti Outrun by Running Man, Snowdrop dan Rookies.

K-Pop dianggap berbeza kerana ia menonjolkan dominasi ekonomi dan kebudayaan Korea Selatan melalui ekspresi artistik yang bersifat kolektif. Ia dapat dilihat menerusi pengembangannya di setiap penjuru dari Rusia di utara, Amerika Syarikat di timur, India di sebelah barat dan rantau Oceania di sebelah selatan. Dan paling menonjol, pengaruhnya mendorong peminat terutama dari generasi muda menolak politik golongan tertentu dan membentuk idealisme mereka sendiri.

Menariknya, tiga syarikat besar yang menjadi tunjang gelombang K-Pop iaitu SM Entertainment, JYP Entertainment dan YG Entertainment diasaskan berdasarkan sistem artis idola Jepun. Ketiga-tiganya diasaskan pada pertengahan 90-an sebelum disertai oleh HYBE Corporation yang diasaskan oleh bekas kakitangan JYP Bang Si-hyuk pada 2005. HYBE dianggap bertuah kerana artis naungan mereka, BTS kini menjadi sebutan di seantero dunia.

Kejayaan gelombang K-Pop turut dikaitkan dengan kedudukan Korea Selatan sebagai pendahulu dalam teknologi digital. Melalui teknologi digital, ia membawa kepada kemunculan laman media sosial sekaligus membolehkan para peminat K-Pop mengikuti artis pujaan mereka termasuk perjalanan karier mereka.

Bagi para artis K-Pop, platform media sosial bukan sekadar medan interaksi bersama peminat. Adakalanya, ia turut digunakan sebagai cara menyampaikan mesej berkenaan pelbagai perkara dari kebajikan hinggalah isu-isu semasa. Usaha mereka turut disokong oleh para peminat yang turut berperanan memasarkan artis pujaan mereka secara profesional di platform sama.

Gelombang K-Pop turut bergerak mengikut generasi – sama seperti mana-mana pergerakan kebudayaan di seluruh dunia. Bagi generasi yang sezaman dengan penulis, pasti masak dengan Super Junior dan Wonder Girls. Pada dekad 2010-an, kemunculan Psy menerusi Gangnam Style mungkin dianggap anomali. Tetapi ia merupakan pencetus kepada kemunculan generasi baru artis K-Pop yang datang dari pelbagai latar belakang termasuk negara dan etnik.

Tak percaya? Lihat terlebih dahulu latar belakang setiap anggota Blackpink. Lisa seperti semua maklum berasal dari Thailand. Sementara Jennie menghabiskan sebahagian masa kecilnya di New Zealand dengan Rose merupakan anak pasangan imigran Korea dari Australia. Peminat kumpulan EXO pula pasti maklum pada satu ketika, mereka pernah dianggotai oleh tiga ahli dari China iaitu Kris Wu, Luhan dan Zitao (Tao).

Dengan mempelbagaikan latar belakang artis K-Pop, ia kini dianggap sesuatu yang normal. Generasi artis K-Pop hari ini dikenali sebagai generasi global bukan saja kerana latar belakang mereka yang berbeza. Malah, mereka turut mensasarkan matlamat berjaya di peringkat antarabangsa sejak dari awal lagi.

Bagi memastikan mereka diterima di peringkat antarabangsa, semua lagu yang dipasarkan menggunakan judul ringkas dan dalam Bahasa Inggeris. Contohnya, lagu Sorry Sorry (Super Junior), Monster dan Dancing King (EXO), Aespa (Next Level) dan BTS (Butter).

Selain menggunakan tajuk dalam Bahasa Inggeris, artis-artis K-Pop juga tidak ketinggalan menyelitkan pelbagai bahasa asing dalam lagu-lagu mereka. Misalnya, dalam lagu Dancing King (EXO), terdapat perkataan asing seperti senorita (Bahasa Sepanyol) dan buona sera (Bahasa Itali). Sementara Butter merupakan lagu BTS sepenuhnya dalam Bahasa Inggeris. Dengan menggunakan bahasa asing pada lagu mereka, ia sebenarnya meningkatkan jangkauan global K-Pop.

Contoh lagu K-Pop yang ada bahasa asing:

Kuasa lembut (soft power) K-Pop memberi impak besar kepada hubungan antarabangsa Korea Selatan termasuk dengan China. Begitupun, pada peringkat awal, tema yang berlegar pada tahun-tahun awal ini lebih bersifat konfrontasi. Pada 2016, bagi ‘meraikan’ hari lahir Presiden Korea Utara, Kim Jong-un, lagu-lagu K-Pop dimainkan dari pembesar suara di kawasan sempadan Korea Utara-Korea Selatan.

Tahun sama turut menyaksikan kumpulan wanita popular Twice memohon maaf selepas ahlinya Tzuyu mengibarkan bendera Taiwan. Strategi bersifat konfrontasi sebegini dianggap tidak berhasil. Bagi salah seorang pemain utama K-Pop dan orang kuat JYP Entertainment, Park Jin-young/JYP, ia perlu disemak semula kerana ia boleh menjejaskan populariti Hallyu jika dibiarkan.

Sejak itu, generasi artis K-Pop seterusnya berusaha mengelak sebarang kontroversi termasuk perkara yang tidak disengajakan. Pada 2020, BTS dituduh tidak menghormati tentera China oleh akhbar Global Times kerana tidak menyebut nama mereka semasa menerima anugerah sempena ulang tahun ke-70 Perang Korea. Dua hari selepas itu, Global Times terpaksa menarik balik serangan ke atas kumpulan itu selepas mendapat tekanan daripada peminat BTS (BTS Army).

Impak K-Pop terutama bantahan BTS Army menjelaskan mengapa China bertindak mengharamkan budaya peminat tegar (fandom) pada tahun lepas. Walaupun ia bertujuan membuang elemen toksik yang menyelubungi fenomena ini, penulis percaya ia turut didorong oleh ego. Ego bahawa institusi seperti media terpaksa tunduk kepada tekanan peminat tegar BTS selepas mengkritik mereka pada 2020.

China berharap dengan langkah tersebut, ia dapat mengekang pengaruh K-Pop daripada terus mendapat tempat di hati penduduk mereka. Tetapi dengan mempelbagaikan latar belakang mereka agar diterima di peringkat antarabangsa, strategi China dijangka tidak berhasil.

Imej K-Pop masih dianggap bersih dan dominan di sebalik pelbagai kontroversi dan skandal. Ini kerana pada akhirnya, ia menjanjikan perwakilan semua orang tanpa mengira latar belakang dan memberi inspirasi kepada semua.

Contoh paling mudah, kehadiran BTS ke Perhimpunan Agung PBB sebagai duta khas Korea Selatan. Mereka juga turut diberi peluang berucap di hadapan semua perwakilan ke Perhimpunan Agung PBB di mana mereka mempunyai keyakinan terhadap generasi seterusnya.

Apabila tiga ahli kumpulan tersebut disahkan positif Covid-19 pada akhir tahun 2021, ramai mendoakan kesembuhan. Ini termasuk ketua pengarah Pertubuhan Kesihatan Sedunia (WHO), Dr Tedros Adhanom Ghebreyesus menerusi satu ciapan di Twitter.

Selain mengucapkan kesembuhan kepada mereka, Dr Tedros turut memberi peringatan tentang SOP pencegahan Covid-19 dan kepentingan vaksinasi. Satu kajian akademik turut mendedahkan gerakan pro-vaksinasi yang dipelopori penyokong-penyokong BTS mendorong ramai orang berusaha mendapatkan perlindungan daripada wabak berkenaan.

Peminat-peminat tegar K-Pop kini bukan lagi bersifat setempat tetapi sudah mencecah peringkat global. Dan ia mula mempengaruhi kehidupan harian seperti protes Black Lives Matter atau mana-mana aktiviti yang bersifat keadilan sosial. Bekas Presiden Amerika Syarikat, Donald Trump juga sudah merasa penangan mereka. Ini kerana tiket menghadiri program politiknya di Oklahoma pada 2020 disabotaj oleh BTS Army yang membeli kebanyakan tiket programnya.

Satu lagi ekspresi yang dianggap popular dengan K-Pop ialah terma ‘fighting!’. ‘Fighting!’ di sini bukan bermaksud berlawan secara fizikal seperti digambarkan dalam kamus Bahasa Inggeris. Sebaliknya, dalam konteks Korea, ia bermaksud selamat berjaya atau keyakinan untuk melakukannya. Ia juga merupakan teras utama K-Pop iaitu mengatasi cabaran dengan tenaga dan mesej positif.

Contoh laungan ‘fighting’:

K-Pop dilihat alternatif terbaik untuk politik bersifat konfrontasi yang biasa dilihat dalam hubungan antarabangsa. Tetapi apakah ia bersifat praktikal untuk jangka masa panjang? Hanya masa akan menentukannya…

RUJUKAN

Nissen, A. dan Valeriano, B. (2022, 16 Februari). This Is South Korea’s K-pop Soft Power Moment. The Diplomat.


Benarkah Sperma Berenang Seperti Berudu?

Kita kenal apa itu sperma. Seluruh hidupan di dunia ini mempunyai sel pensenyawaan untuk melahirkan generasi seterusnya. Untuk melengkapkan kelahiran ini, sel lelaki bernama sperma harus berenang begitu jauh untuk menemui dan bercantum dengan sel telur yang hadir dalam rahim wanita.

Ekor sperma perlu berayun untuk menggerakkan cecair semen yang meliputi sperma ke hadapan. Lebih 50 juta sperma berenang, hanya satu saja berjaya tiba dan bercantum dengan sel telur. seterusnya melahirkan manusia.

Sperma pertama kali ditemui pada tahun 1677 namun para saintis mengambil masa selama 200 tahun untuk memahami sepenuhnya pembentukan manusia hasil gabungan sel sperma dan telur.

Dahulu, kumpulan pengkaji bernama ‘prefromationists’ percaya bahawa sperma adalah versi manusia lebih kecil. Pendek kata, homunculus. Telur pula dipercayai adalah tempat khas untuk sperma membesar.

Namun begitu, kepercayaan ini terbatal saat penemuan terbaru mengenai pembentukan manusia pada 1700-an. Saintis temui bahawa sperma memainkan peranan sebagai pembawa gen lelaki untuk satukan dengan telur yang membawa gen wanita.

BAGAIMANA SPERMA BERENANG?

Pada abad ke-17 Masihi, saintis teknologi bernama Antonie van Leeuwenhoek telah mencipta mikroskop pertama dunia. Beliau menggunakan gelas kaca yang lebur dan menggiling serta gilapkan kaca tersebut untuk menghasilkan lensa yang mampu membesarkan objek. Hasilnya, lensa tersebut boleh membesarkan objek sebanyak 270 kali pembesaran.

Maka, Leeuwenhoek berjaya menembusi dunia mikroskopik, mampu melihat bakteria menggunakan lensanya, termasuklah sperma. Apabila beliau mengkaji sperma, beliau menerangkan sperma itu adalah ‘hidupan haiwan mikroskopik’ yang menggerakkan ekornya apabila berenang, seperti belut berenang di dalam air.

Dari penerangan beliau-lah kita percaya bahawa sperma berenang seperti belut atau berudu sehingga sekarang. Apabila menggunakan mikroskop moden untuk mengkaji sperma, pemerhatian tetap sama: sperma berenang dengan ekornya berayun sebelah-menyebelah.

Sehinggalah kini, kajian terbaru mengenai sperma menentang kepercayaan kita membayangkan cara gerakan sperma.

SPERMA BERPUTAR SEPERTI GERUDI

Pengkaji dari Mexico dan United Kingdom (UK) menghasilkan secara kiraan matematik akan pergerakan ekor sperma dalam bentuk 3D, menggunakan teknologi mikroskop 3D.

Namun begitu ekor sperma seperti tali yang begitu halus bergerak sebanyak 20 kali kurang sesaat. Maka, mereka perlukan kamera yang mampu menangkap gambar ekor sperma itu. Hasilnya, sebanyak 55,000 keping gambar ekor sperma ditangkap dalam sesaat. Kemudian gambar tersebut diimbas untuk membentuk gerakan sperma 3D.

Setalah terhasilnya sperma 3D, mereka menemui gerakan ekor sperma bukanlah seperti apa mereka bayangkan. Ekornya berputar dan membentuk sebuah gerakan berpusing. Ini menunjukkan sperma begitu beradaptasi dalam keadaan yang memerlukan kepantasan: berenang dengan berpusing seperti gerudi.

Berikut adalah video gerakan sperma dalam bentuk 3D: https://youtu.be/FsVUT3rfwMY

Kepala sperma juga turut berputar saat ekor berenang sebegitu. Sperma ‘menggerudi’ dalam cecair semen dengan memutarkan seluruh ekor dan kepala, sehinggalah tiba ke sel telur.

Dengan keputusan kajian inilah, kita mengetahui bahawa kepercayaan sperma berenang seperti belut adalah salah. Pengiraan matematik dan penggunaan teknologi 3D telah membuktikan bahawa kita mampu mengenali lebih dekat akan ciri-ciri sperma yang belum kita ketahui lagi.

Kini, saintis mampu membongkar kerahsiaan pembentukan manusia dengan hanya menggunakan teknologi mikroskopik 3D. Dalam masa yang sama, mereka mudah mengkajim tentang sperma yang tidak sihat dan mencari cara meningkatkan kesuburan lelaki.

RUJUKAN:

Gadelha. H (5 August 2020). We Thought We Knew How Sperm Swam, But It Was Just an Optical Illusion. The Conversation. Published by Science Alert.


Bagaimana Piramid Dibina?

Mesir merupakan sebuah negara yang kaya dengan nilai sejarahnya dari tamadun Mesir Purba hinggalah sejarah perjuangan para anbiya yang pernah berada di situ seperti Nabi Yusuf, Nabi Harun dan Nabi Musa a.s.

Dan antara monumen yang menjadi saksi kepada lipatan sejarah Mesir ialah piramid dengan Piramid Agung Giza merupakan sebahagian daripada Tujuh Keajaiban Dunia Purba yang terus bertahan sehingga hari ini. Tetapi bagaimana ia dibina dan mengapa ia menjadi kegilaan geng teori konspirasi termasuk geng teori angkasawan purba (ancient astronauts)?

Cukai dan pekerja

Sebelum kita melihat bagaimana ia dibina, kita perlu tahu bagaimana tamadun Mesir Purba membiayai projek berskala mega ini. Semasa era Kerajaan Lama (Old Kingdom) yang memerintah selama 500 tahun dari 2686 hingga 2181 SM, ekonomi Mesir Purba ketika itu masih lagi berorientasikan pertanian dan bergantung kepada Sungai Nil.

Kawasan tanah di sepanjang tebingnya amat subur untuk dijadikan sebagai kawasan pertanian dengan sungai menjadi pilihan mengangkut komoditi ke seluruh negara. Kebanyakan tanah ini dikawal oleh estet-estet dengan pemilik-pemiliknya sama ada pegawai-pegawai istana, anggota kerabat diraja atau kuil Mesir Purba.

Estet-estet ini saling berkait antara satu sama lain dan merupakan sebahagian daripada rangkaian pengedaran yang melaporkan terus kepada Firaun (pemerintah tamadun Mesir Purba) dan bergantung kepada pusat pentadbiran kerajaan itu.

Umumnya, estet-estet dan bandar-bandar Mesir Purba ketika itu merupakan unit asas organisasi sosial dan ekonomi. Kerajaan ketika itu tidak mengenakan cukai kepada individu tetapi kepada estet-estet yang ada. Perkara tersebut tidak dibuat kerana mengenakan cukai terhadap individu boleh membebankan kerajaan dalam merealisasikan usaha itu ke seluruh negara.

Justeru, tanggungjawab membayar cukai diletakkan di bahu ketua estet untuk membawa hasil pendapatan masuk ke kantung kewangan kerajaan dan memastikan sentiasa ada lebihan sebagai bayaran cukai. Jika mereka gagal berbuat demikian, maka bersedialah berhadapan dengan hukuman yang dikenakan Firaun ke atas mereka.

Untuk mengira berapa banyak pendapatan dan cukai yang harus dibayar kepada pihak kerajaan, kerajaan Mesir Purba mengadakan bancian secara berkala. Walaupun individu tidak dikenakan cukai, barang-barang yang boleh dicukaikan seperti haiwan ternakan dan produk pertanian dikenakan cukai.

Kerajaan juga menerima cukai dalam bentuk lain seperti hasil kraf tangan dan fabrik yang bermutu. Semua hasil ini akan disimpan di stor-stor sebelum ia diagihkan sama ada ke estet-estet atau projek-projek yang diusahakan ketika itu termasuk pembinaan piramid.

Penerimaan
hasil sebegini menjadikan ketua-ketua estet kaya-raya tetapi itu tidak bererti
jika mereka gagal menunaikan tanggungjawab estet dan terhadap pihak kerajaan.
Antara peranan estet semasa era Mesir Purba ialah memastikan estet sentiasa
berjalan lancar dan kebajikan pekerja-pekerja yang dikerah untuk projek
pembinaan sentiasa terjaga termasuk diberi makanan mencukupi. Buktinya di Giza,
kajian arkeologi mendapati pekerja-pekerja yang terlibat dengan projek
pembinaan Piramid Agung Giza diberi makanan yang bersifat mewah seperti daging,
ikan dan bir.

Reka bentuk dan pembinaan

Sekarang, mari kita beralih kepada bagaimana piramid dibina. Seperti mana-mana jurutera dan pembina dalam sejarah, pembina piramid juga berdepan pelbagai cabaran dalam merealisasikan pembinaan piramid.

Pada awalnya, ia berbentuk segi empat tepat (mastaba) yang boleh dilihat pada makam-makam Firaun lebih 5,000 tahun lalu berdasarkan pengamatan ahli arkeologi Sir Flinders Petrie. Tetapi semasa era pemerintahan Firaun Djoser (memerintah sekitar 2630 SM), sudah wujud kemajuan dari segi teknik pembinaan piramid.

Makam baginda di Saqqara yang direka oleh Imhotep pada mulanya berbentuk mastaba biasa sebelum ia dibina menjadi piramid bertangga enam lapis dengan terowong-terowong dan ruang bawah tanah. Piramid ini menjadi pilihan pemakaman Firaun lain selepas baginda tetapi banyak yang tidak siap berikutan tempoh pemerintahan mereka yang singkat.

Teknik pembinaan piramid sekali lagi mencapai kemajuan semasa era Firaun Sneferu (memerintah sekitar 2575 SM) di mana era tersebut menyaksikan pembinaan tiga buah piramid. Namun, piramid yang dibina bukanlah piramid bertangga tetapi model pertama piramid permukaan licin sebagai acuan kepada pembinaan piramid di Giza.

Tetapi disebabkan kesilapan arkitek baginda, salah satu daripada piramid di Dahshur itu dikenali sebagai piramid bengkok berikutan sudutnya yang diubah separuh jalan. Ramai pakar arkeologi menganggap ia satu kesilapan pembinaan. Kesilapan itu kemudiannya dibetulkan melalui pembinaan piramid kedua di lokasi sama yang dikenali sebagai Piramid Merah kerana mempunyai sudut yang tetap sekaligus menjadikannya sebagai piramid tulen yang pertama. Rekaan ini kemudiannya digunakan oleh putera Sneferu, Khufu untuk membina Piramid Agung di Giza.

Selalunya,
tugas pembinaan projek mega terutama piramid diserahkan kepada seorang pegawai
tinggi kerajaan untuk memantau proses pembinaan. Buktinya pada tahun 2010, satu
dokumen papirus yang dijumpai di Wadi al-Jarf mendedahkan kekanda tiri Khufu,
Ankhaf dilantik sebagai wazir dan ketua projek pembinaan diraja pada tahun
ke-27 pemerintahan baginda. Tetapi penyelidik dan sejarawan berpandangan
peranan tersebut digalas oleh Hemiunu yang bertanggungjawab memantau pembinaan
piramid semasa tahun-tahun awal pemerintahan Khufu.

Usaha
perancangan pembinaan bukan sekadar membabitkan proses pembinaan tetapi juga
dari segi pemerolehan sumber bahan binaan dan bagaimana ia diangkut. Selain itu
bagi memudahkan urusan pekerja dan pegawai yang memantau, sebuah bandar juga
dibina di mana ia terdiri daripada jeti, kuil-kuil, berek tentera dan kawasan
tanah perkuburan. Ini berdasarkan penemuan arkeologi membabitkan kuil-kuil dan
kawasan perkuburan dipercayai kubur pekerja-pekerja pembinaan piramid
berhampiran kawasan piramid.

Tambah
menakjubkan, orang Mesir Purba dilihat mampu mengatur kedudukan bangunan mereka
ke arah utara sebenar, satu perkara yang membantu proses pembinaan piramid. Ini
berdasarkan pengamatan jurutera Glen Dash yang mendapati piramid Khufu telah
diatur ke arah utara sebenar dalam lingkungan 1/10 darjah. Ramai masih menggaru
kepala bagaimana ia boleh dilakukan tetapi Dash membuat teori orang Mesir Purba
menggunakan bintang lilit kutub seperti Polaris sebagai panduan dan
garisan-garisan tali sebagai penanda untuk mendapatkan arah utara.

Kebanyakan batu yang dibawa untuk proses pembinaan piramid diambil dari kuari-kuari berbentuk ladam kuda yang terletak di selatan kawasan piramid. Untuk mengangkutnya sahaja memerlukan ia diletakkan di atas peluncur yang boleh ditolak atau ditarik oleh sekumpulan pekerja. Bagi membolehkan ia ditarik atau ditolak dengan mudah, pasir di bahagian hadapan peluncur akan disiram dengan air.

Berdasarkan kajian sepasukan ahli fizik dari Universiti Amsterdam pada tahun 2014, ia bertujuan mengurangkan geseran dan melancarkan lagi pergerakan peluncur. Menurut Profesor Daniel Bohn, ketua pasukan penyelidikan kajian itu, membasahkan pasir di hadapan peluncur turut mengurangkan bilangan pekerja diperlukan untuk menarik atau menolak batu sampai ke tapak projek. Ini ditambah dengan pelbagai lukisan Mesir Purba di kuil-kuil yang menunjukkan pekerja membasahkan pasir di hadapan peluncur.

Kebanyakan
pengkaji Mesir Purba bersetuju selepas batu-batu ini sampai di tapak projek,
satu sistem tanjakan digunakan untuk membawa batu-batu naik ke atas. Namun, ini
menimbulkan tanda tanya dalam kalangan mereka berkenaan reka bentuk tanjakan
yang digunakan untuk mengangkut batu-batu seberat beberapa tan ke atas. Tidak
banyak bukti tanjakan ini terselamat tetapi sudah ada pelbagai reka bentuk
tanjakan yang dicadangkan sebagai reka bentuk tanjakan yang digunakan semasa
pembinaan piramid.

Tetapi
pada tahun 2018, pasukan arkeologi dari Universiti Liverpool dan Institut
Arkeologi Oriental Perancis menemui sisa sistem tanjakan dari sebuah kuari
alabaster di Hatnub. Sistem tanjakan ini dikatakan sudah wujud semasa era
pemerintahan Khufu. Menurut pengarah misi bersama Yannis Gourdon, sistem
tanjakan ini diapit oleh dua tangga dengan banyak lubang tiang. Semasa batu
ditarik keluar, ia akan ditarik di atas peluncur dengan pekerja-pekerja
menariknya dengan tali pada tiang-tiang kayu dari cerun yang mempunyai kecuraman
20% atau lebih.

Namun menurut Profesor Kara Cooney dari Universiti California, Los Angeles, penemuan tersebut masih belum boleh dijadikan sebagai bukti sistem ini merupakan sistem sama digunakan untuk pembinaan piramid di Giza. Ini kerana tidak seperti batu-batu lain, batu alabaster bersifat lembut dan ringan sementara batu-batu yang digunakan untuk piramid seberat beberapa tan dan sukar untuk dipotong.

Menurut beliau, pengkaji Mesir Purba masih menggaru kepala mekanisme yang digunakan untuk memotong batu keras seperti granit dan bagaimana batu-batu ini diangkat dan disusun pada piramid. Kebanyakan pakar membuat teori tanjakan yang digunakan sama ada tanjakan lurus, tanjakan yang dilengkungkan sepanjang dinding atau tanjakan yang dibina dalam piramid itu sendiri.

Yang pasti, tiga piramid di Giza ini terus menarik perhatian pengunjung sehingga hari ini. Piramid pertama ialah Piramid Khufu yang berukuran 147 meter tinggi dan setiap sisi berukuran 230 meter, menjadikan ia piramid terbesar di dunia. Bersebelahan piramid ini ialah tiga piramid kecil dengan salah satunya menempatkan makam bondanya, Ratu Hetespheres.

Piramid di tengah ialah Piramid Khafre yang dibina khas untuk putera Khufu, Firaun Khafre dengan satu patung terkenal dibina bersebelahannya. Patung manusia berbadan singa itu ialah Sphinx dan merupakan patung terbesar dunia purba dengan tinggi 66 kaki dan lebar 240 kaki.

Pada tahun 1500 SM, Sphinx menjadi sembahan penduduk tempatan kerana menyangka ia merupakan jelmaan Dewa Horus. Piramid terakhir ialah piramid putera Khafre, Firaun Menkaure dengan ketinggian 218 kaki dan pelopor kepada piramid-piramid yang lebih kecil selepas itu.

Pembina piramid agung terakhir ialah Firaun Pepy II yang memerintah dari 2278 hingga 2184 SM. Semasa era pemerintahan baginda selama 94 tahun, kekayaan Kerajaan Lama semakin berkurangan, prestij Firaun semakin merosot dan kuasa pembesar istana semakin bertambah. Piramid terakhir yang dibina di Saqqara itu mempunyai ketinggian 172 kaki dan dilengkapkan dalam tempoh 30 tahun pertama pemerintahan baginda.

Selepas Pepy II mangkat pada tahun 2184 SM, ia menandakan berakhirnya Kerajaan Lama dan permulaan tempoh kekacauan yang dikenali sebagai Tempoh Pertengahan Pertama (First Intermediate Period). Firaun-firaun lain kembali membina piramid sekitar abad ke-12 SM semasa fasa Kerajaan Tengah tetapi tidaklah sebesar skala era Kerajaan Lama.

“Makhluk asing pembina piramid?
Mengarut!”

Piramid bukan saja menarik minat pengkaji sejarah tetapi juga golongan teori konspirasi. Golongan teori konspirasi terutama peminat teori angkasawan purba sentiasa menegaskan bahawa piramid dibina oleh makhluk asing dan bukannya orang Mesir Purba, satu teori yang menimbulkan kemarahan penduduk Mesir dan pengkaji Mesir Purba.

Sesetengah cendekiawan berpandangan dakwaan sebegini timbul berikutan sisi perkauman yang terlalu menebal kerana enggan menerima hakikat ada sesetengah tamadun yang lebih maju berbanding orang Eropah dan menganggap ia boleh dibina dengan peralatan ringkas sebagai mustahil.

Ini mendorong sesetengah mereka untuk ‘merosakkan’ sesetengah Tapak Warisan Dunia atas nama membuktikan teori mereka itu benar. Keadaan ini mengancam integriti struktur Tapak Warisan Dunia dan menyusahkan pihak kerajaan kerana perlu mengeluarkan sejumlah besar wang untuk memuliharanya.

Contohnya pada tahun 2008, kerajaan pimpinan Hosni Mubarak terpaksa mengeluarkan belanja berjumlah $45 juta untuk memelihara dan memulihara piramid di Giza. Projek ini kemudiannya tertangguh akibat revolusi rakyat pada tahun 2011 sebelum disambung kembali pada tahun 2016 semasa pemerintahan Presiden Abdel Fattah El-Sisi.

Berikut
beberapa teori konspirasi tentang piramid khas untuk tatapan anda:

1. Medium Edgar Cayce mendakwa piramid sebenarnya dibina oleh pelarian-pelarian yang terselamat dari kemusnahan Atlantis sekitar 10,500 SM, lapan milenia sebelum pembinaan Piramid Khufu. Menurut Cayce, ia dibina pada tahun 10,400 SM dan segala rekod yang menyatakan ia dibina pada tahun 2000 SM dan selepasnya dianggap satu pembohongan. Dia juga mendakwa pelarian-pelarian ini turut membina sebuah dewan rekod bersebelahan piramid (dipercayai di bawah Sphinx) yang mengandungi pelbagai rahsia tentang Atlantis dan meramalkan ia akan didedahkan dalam 20 tahun terakhir abad ke-20. Malangnya, ramalan Cayce sampai hari ini masih tidak kesampaian.

2. Bagi yang suka menonton Ancient Aliens, pasti sudah masak dengan panel seperti Erich von Daniken, Giorgio Tsoukalos dan David Childress. Ada saja teori yang tidak masuk akal berkenaan teori angkasawan purba mereka. Dalam bukunya Chariots of the Gods, Daniken menceritakan pada satu masa dahulu, bumi dilawati oleh makhluk asing di mana mereka disembah seperti dewa-dewi, bertanggungjawab membina monumen-monumen termasuk piramid dan agama atau mitos sesebuah bangsa dikatakan memori kepada lawatan mereka ini. Dalam kes piramid, dia mendakwa piramid sebenarnya mengambil masa 664 tahun untuk disiapkan tetapi tidak menyatakan bukti bagaimana dia boleh mengetahui tempoh tersebut. Walaupun dakwaan tersebut ditolak ramai pihak termasuk komuniti saintifik, dakwaan ini masih bertahan sehingga hari ini.

3.
Pada tahun 60-an dan 70-an, wujud satu kegilaan yang mendakwa piramid mempunyai
kuasa luar biasa termasuk mengekalkan kesegaran susu dan mengembalikan
ketajaman pisau cukur. Dua eksperimen ini dilakukan oleh seorang jurutera Czech
bernama Karel Dribal dan sebaik diketahui, menjadi obsesi ramai orang ketika
itu. Dua eksperimen ini kemudiannya diuji dalam rancangan Mythbusters dan
selepas eksperimen, kesemua hos membuat kesimpulan kuasa piramid yang heboh
diperkatakan sebagai palsu.

RUJUKAN:

1.
Winkler, Andreas. (2018). The economy of Ancient Egypt laid the groundwork for
building the pyramids. Quartz. https://qz.com/africa/1478773/the-economy-of-ancient-egypt-led-to-building-the-pyramids/

2.
Little, Becky. (2018). How Did Egyptians Build the Pyramids? Ancient Ramp Find
Deepens Mystery. History. https://www.history.com/news/ancient-egypt-pyramid-ramp-discovery

3.
History. Egyptian Pyramids. https://www.history.com/topics/ancient-history/the-egyptian-pyramids

4.
Benoit, Julien. (2017). Outlandish theories that aliens built the pyramids are
rooted in racism. Quartz. https://qz.com/africa/1080076/racism-is-behind-outlandish-theories-about-africas-ancient-architecture/

5.
Jackson, Kevin. (2011). A Short History of Pyramidology. BBC. http://www.bbc.co.uk/history/ancient/egyptians/pyramidology_01.shtml


Adat Istiadat Kematian Masyarakat Dusun Lama

KEMATIAN merupakan sesuatu yang lumrah pada setiap makhluk yang bernyawa. Di dalam Islam, kita diajarkan untuk menerima hal ini sebagai sebahagian daripada Qada’ dan Qadar daripada Sang Pencipta, lambat atau cepat, kematian pasti akan menjemput, cuma saja yang menjadi persoalan adalah bila dan di mana nyawa kita akan terpisah daripada jasad. Semuanya menjadi sebahagian daripada suratan takdir yang harus diterima dengan hati yang redha sementara kita harus menjalani hidup di muka bumi berpandukan landasan yang telah digariskan oleh-Nya.

Bagi masyarakat Dusun lama, mereka melihat kematian sebagai satu musibah atau bencana. Bahkan sehingga ke hari ini, walaupun majoriti etnik ini telah menganut dua agama samawi terbesar di dunia iaitu Kristian dan Islam, namun terdapat sebilangan kecil daripada mereka bersama-sama dengan etnik Dusun yang masih kekal dengan anutan nenek moyang yang memandang urusan kematian dalam konteks yang tidak boleh lari daripada adat dan tradisi lama. Bahkan sekelompok yang begitu kuat dan kental dengan pengaruh adat masih mengutamakan Kinohoringan, entiti yang diyakini wujud dan dipuja sebagai Tuhan serta diyakini memberikan dampak yang besar kepada kehidupan harian etnik ini.

Bahkan uniknya, etnik ini juga turut memiliki sistem kepercayaan lama di mana mereka telah meyakini akan wujudnya Syurga dan Neraka serta setiap manusia akan menerima balasan bergantung kepada tatacara kehidupannya sewaktu masih berada di alam yang fana ini.

Etnik Dusun yang menetap di Toboh dan Bundu Tuhan yang terletak dalam daerah Ranau merupakan antara contoh terbaik sekiranya kita ingin menyaksikan bagaimana masyarakat Dusun pada masa lalu berhadapan dengan unsur-unsur mistik sehingga melahirkan sistem budaya dan adat yang tidak ada duanya di tempat lain.

Sewaktu menghadapi musibah kematian, mereka meyakini bahawa terdapat dua peringkat yang harus dijalani oleh mereka yang ingin terlepas daripada belenggu bencana yang tidak diundang itu. Peringkat-peringkat itu dikenali sebagai amalan pemisahan dan amalan pembersihan. Peringkat-peringkat ini juga turut melibatkan empat hari penting dalam pelaksanaannya, iaitu hari pertama iaitu hari kematian, hari ke tiga, hari ke tujuh dan hari ke sepuluh.

Adat pemisahan dilakukan pada hari pertama dan ketiga. Adat pembersihan dilakukan pada hari ke empat dan ke sepuluh. Sekiranya kematian melibatkan orang yang sudah berkahwin atau mati secara tidak semulajadi seperti membunuh diri dan kemalangan, akan ada adat tambahan yang akan dilakukan bagi melengkapkan upacara kematian.

UPACARA PEMISAHAN

Masyarakat Dusun lama akan menjalankan upacara ini secepat mungkin sebaik sahaja kematian berlaku. Bagi mereka, kematian akan mengundang bencana dan kehadiran roh jahat, bagi mengelakkan kejadian yang tidak diingini si mati akan dikebumikan secepat mungkin kerana kematian melambangkan bahawa si mati bukan lagi sebahagian daripada anggota keluarga. Upacara pemisahan dipecahkan kepada berikut :

Momolobong (Upacara pengebumian)

Terdapat rekod yang dicatatkan bahawa sebelum era 1930-an masyarakat Dusun menjalankan upacara mogihad iaitu menangisi kematian si mati sambil memukul-mukul lantai yang terbuat daripada bambu di sekeliling mayat sehingga lantai rosak dan mayat jatuh ke tanah. Tanah di mana tubuh si mati itu jatuh akan dijadikan pusara persemadiannya yang terakhir. Keluarga si mati akan meninggalkan rumah berkenaan bagi mengelakkan bertembung dengan roh jahat yang pastinya akan membawa bala.

Selepas era 30-an, masyarakat Dusun di sekitar kawasan berkenaan mula menjadikan tajau (tempayan) sebagai tempat penyimpanan mayat (dipercayai di sesetengah tempat, adat menyimpan mayat di dalam tajau telah lama dipraktikkan sejak turun-temurun). Mayat akan diletakkan dalam keadaan duduk dan dikebumikan di tanah yang dikhaskan untuk penduduk kampung. Selepas tahun 1960-an mayat-mayat mula dikebumikan menggunakan keranda. Gaya hidup yang jauh lebih baik dan moden menjadikan amalan merosakkan rumah tidak lagi praktikal untuk terus diamalkan.

Mogihad (Menangisi si mati)

Seperti yang disebutkan di atas, Mogihad adalah sebahagian daripada tatacara Momolobong yang melibatkan rumah kediaman si mati dirosakkan. Memandangkan ia sudah tidak praktikal lagi maka setelah itu upacara Mogihad mengalami perubahan. Upacara ini lazimnya akan dilaksanakan oleh mereka yang telah berumur sama ada dalam kalangan ahli keluarga atau anggota masyarakat yang lain. Mereka akan dikenali sebagai ‘Si Mogihad’. ‘Si Mogihad’ akan datang ke hadapan keranda, menangis dengan kuat sambil melafazkan kata-kata yang menggambarkan kesedihan mereka kerana kehilangan si mati. Dalam kalangan tetamu yang hadir menziarahi si mati, mereka juga boleh melakukan upacara ini sebelum kemudian meneruskan aktiviti mereka semula seperti minum tapai yang dihidangkan.

Mongongkoriu (Memberikan bekal)

Si mati akan dibekalkan dengan beberapa barang-barang yang kononnya akan diperlukan oleh mereka untuk melanjutkan kehidupan di alam seterusnya seperti pinggan mangkuk, pakaian, alat-alat untuk bertani dan barang-barang peribadi. Pemberian barang-barang ini diharapkan akan memudahkan si mati di alam seterusnya.

Porundun ( Pengorbanan haiwan)

Pengorbanan haiwan dilakukan sebagai ‘peneman’ si mati di alam seterusnya. Nilai atau bilangan haiwan yang dikorbankan melambangkan status kekayaan si mati sewaktu hayat nya di dunia ini. Lazimnya haiwan yang akan disembelih adalah ayam. Haiwan yang telah disembelih ini kelak akan dijadikan makanan bagi tetamu yang hadir menziarahi si mati.

Momisok (Bergelap/memadamkan lampu)

Pada malam setelah upacara pengebumian selesai akan ada upacara bergelap atau memadamkan lampu. Semua anggota keluarga yang ada akan berkumpul di ruang tamu. Barang-barang milik si mati juga akan diletakkan di satu sudut. Di sinilah kita melihat masyarakat Dusun lama begitu bergantung dengan Bobolian sebagai perantara antara mereka dengan alam ghaib. Bobolian ini akan memimpin upacara Momisok dengan membacakan rinait (mantera) memanggil roh si mati untuk secara simbolik mengambil barang-barang yang diperlukannya dan beredar sejurus selesai melakukan hal itu.

Popotongkiad (Memisahkan ), atau Momopus ( Mengakhiri)

Fasa terakhir dalam upacara pemisahan akan dilaksanakan pada hari ketiga. Upacara ini juga akan diketuai Bobolian, dilakukan bagi memastikan roh orang yang telah mati tidak kembali ke pangkuan keluarga. Sekiranya hal itu terjadi, maka ahli keluarga berkenaan akan ditimpa bala bencana dan juga penyakit. Sekiranya si mati adalah kanak-kanak, Popotongkiad akan dilakukan ke atas kedua ibu bapanya. Sekiranya si mati isteri atau suami kepada seseorang, balu atau duda kepada si mati akan menjalani ritual ini dikenali sebagai popotingkod do puod. Puod dianggap merbahaya kerana ia seakan bisa yang akan meracuni pasangan yang ditinggalkan beserta orang-orang disekeliling mereka andai ritual itu tidak segera dilaksanakan.

Sekiranya si mati merupakan seorang petani, adat Mangangkib pada hari ke tiga juga akan turut dilakukan. Adat ini dikenali sebagai ‘memberikan ‘ bahagian daripada tanah dan tanaman milik si mati untuk di bawa ke alam seterusnya. Salah seorang daripada ahli keluarga si mati akan turun ke bendang atau huma bagi melaksanakan upacara ini. Upacara Tababasan Do Sunsuion (Memutuskan jambatan) juga akan dilaksanakan sebagai tanda terputusnya jambatan antara yang telah mati dan yang masih hidup.

Selesai upacara pemisahan, upacara pembersihan menyusul setelah itu. Tujuan upacara ini dilakukan bagi memastikan kaum keluarga dan sanak saudara si mati bebas dari belenggu roh jahat yang hadir sejak di hari pertama kematian berlaku. Upacara ini juga dijalankan bagi memulihkan kembali semangat ahli keluarga si mati yang dirundung kesedihan setelah kehilangan orang yang dicintai.

Upacara pembersihan sebenarnya telah bermula sejak hari pertama kematian lagi, tetapi yang utama dilakukan pada hari ke tujuh dan ke sepuluh.

Mangauh dan Momotomou (Upacara pembersihan menggunakan abu dan daun hijau)

Tauh (abu hitam, siud (tempat menangkap ikan) dan daun-daun hijau dipercayai sebagai antara benda yang ditakuti oleh roh-roh jahat. Abu akan dibungkus dengan daun hijau sebelum disangkutkan di luar pintu rumah atau mana-mana pohon yang sedang berbuah. Petanda kehadiran makhluk halus atau roh-roh jahat ini adalah dipercayai apabila mereka mendongak ke atas, ke arah pohon-pohon yang sedang berbuah di mana siud berisi abu hitam yang dibungkus daun hijau disangkutkan maka buah-buah daripada pohon itu akan gugur.

Silau dan Bidau.

Pada hari ketiga untuk upacara popotongkiad atau momopus, sejenis tumbuh-tumbuhan seakan lalang akan digunakan sebagai ponopu (penyapu) pada tubuh ahli keluarga si mati untuk memutuskan ikatan di antara mereka. Ahli keluarga si mati akan berdiri sambil Bobolian menyapu tubuh mereka dengan Ponopu diiringi lafaz rinait (mantera) khusus untuk upacara berkenaan.

Moninong Do Sunduan (Memanggil Semangat)

Sunduan bermaksud semangat orang yang masih hidup sementara rosod adalah keterbalikan daripada Sunduan iaitu roh orang yang telah mati. Bagi memulihkan semula semangat ahli keluarga si mati, sunduan harus dilaksanakan segera bagi mengembalikan semula semangat mereka atau ahli keluarga si mati akan jatuh sakit.

Monoduli do Ginawo di Songinmiau (Meneguhkan semangat ahli keluarg yang masih hidup)

Pada hari kesepuluh upacara pembersihan mencapai kemuncak menerusi perlaksanaan ritual ini. Setelah perlaksanaan ritual ini selesai anggota keluarga yang masih hidup dipercayai mampu meneruskan kembali aktiviti mereka seperti biasa. Bobolian akan melaksanakan ritual ini dengan meminta dan menyeru roh si mati agar tidak kembali ke pangkuan ahli keluarga dan hadir walau dalam perasaan atau mimpi sekalipun.

Modtudau

Satu ritual menjaga mayat sebelum pengkebumian. Lazimnya Modtudau dilakukan sekiranya ada ahli keluarga si mati yang masih belum tiba. Lazimnya mereka yang akan berjaga tidak boleh tidur sehinggalah upacara pengkebumian selesai, sekiranya letih, boleh diganti dengan yang lain. Sepanjang Modtudau berjalan mereka yang terlibat lazimnya mengisi waktu dengan minum tapai atau bermain daun terup.
Sehingga ke hari ini, sekiranya berlaku kematian dalam kalangan etnik Dusun, orang ramai akan dimaklumkan menerusi paluan gong bertalu-talu atau bunyi tembakan senapang. Selain kedua bunyi ini, bunyi-bunyian yang lain adalah ditegah sama sekali. Ini sebagai tanda menghormati keluarga si mati yang masih berkabung dan bersedih di atas pemergian orang yang mereka cintai.

Bagi memastikan setiap anggota masyarakat mematuhi peraturan ini Kaadat dicipta sebagai satu bentuk penangguhan sebarang bentuk aktiviti. Sekiranya ada yang melanggar larangan yang ditetapkan, sogit atau denda akan dikenakan kepada sang pelaku. Sekiranya mangsa meninggal dunia akibat kemalangan atau bunuh diri maka ia dikenali sebagai kakadaton yang menyebabkan kadaat. Ritual khas akan segera dilaksanakan dan setiap orang kampung harus segera dimaklumkan mengenai hal berkenaan.

KONKLUSI

Sekali lagi kita melihat ketertiban dan susunan kehidupan etnik dusun yang telah diatur dengan peraturan atau sistem undang-undang adat bagi memastikan setiap anggota masyarakat bertatasusila dan tidak melakukan perkara-perkara yang mampu mencontengkan arang kepada peradaban etnik itu sendiri.

Sekiranya kita meneliti ritual kematian etnik Dusun, seakan terdapat unsur rigid agar ahli keluarga si mati melupakan kesedihan akibat kehilangan orang yang tersayang. Namun seandainya kita memperhalusinya dengan lebih mendalam, ia sebagai satu bentuk ikhtihar agar setiap anggota masyarakat menerima kematian sebagai satu lumrah atau fitrah yang pastinya akan menimpa setiap makhluk yang bernyawa.

Setiap anggota masyarakat mempunyai tanggungjawab antara satu sama lain. Kematian pastinya menimbulkan duka dan kesedihan yang mendalam, namun terus hanyut di buai kesedihan justeru akan membawa impak yang negatif kepada individu yang seterusnya akan mempengaruhi orang-orang di sekeliling mereka.

Secara halus, filosofi di sebalik ritual kematian etnik Dusun cuba mengajak kita untuk merenungkan semula hakikat kematian, ‘Yang pergi tak akan kembali, yang hidup harus meneruskan kehidupan’.

-SAM-

#SayangSabah
#SayangSarawak


Haiwan Yang Memiliki Keupayaan Sama Macam Makhluk Alien VS Predator

Kali ni aku nak cerita sikit tentang haiwan-haiwan yang mempunyai ciri-ciri dan kebolehan yang sama seperti Predator & Xenomorph dari francais filem Alien vs Predator.

Yautja atau lebih dikenali sebagai Predator, merupakan spesies makhluk asing yang gemar memburu makhluk yang berbahaya seperti Xenomorph sebagai satu bentuk sukan, kehormatan dan membuktikan kemampuan diri.

Yautja memiliki ciri-ciri seperti haiwan reptilia seperti cicak, biawak dan buaya iaitu kulitnya dilengkapi dengan sisik dan skut.

Walau bagaimanapun, Yautja betina dilengkapi dengan kelenjar mamari. Menandakan makhluk tersebut turut mempunyai ciri-ciri mamalia seperti manusia.

Ciri-ciri Yautja yang paling menonjol adalah mandibelnya yang mirip mandibel artropod. Tidak banyak yang diketahui berkenaan fungsinya. Mungkin ia merupakan struktur vestig, sama seperti tulang koksiks (coccyx) manusia.

Tetapi mandibel tersebut akan dibuka atau digerakkan oleh Yautja untuk menyampaikan emosi, sama ada perasaan marah atau perasaan ingin tahu.

Haiwan yang mempamerkan ciri yang mirip dengan Yautja adalah sejenis cicak yang dikenali sebagai secret toadhead agama atau nama saintifiknya Phrynocephalus mystaceus.

Sejenis haiwan yang bersifat kewilayahan. Sekiranya wilayahnya diceroboh cicak lain atau berasa terancam, cicak ni akan mengembangkan lapisan kulit atau flap di bahagian kiri dan kanan kepalanya serta mendesis-desis.

Selain itu, sejenis labah-labah yang baru ditemui pada tahun 2012 di Brazil telah dinamakan genus Predatoroonops.

Hal ini demikian kerana bahagian mulut labah-labah tersebut yang dikenali sebagai chelicerae, menunjukkan persamaan dengan mandibel Yautja atau Predator.

Menariknya, kesemua 17 spesies dalam genus Predatoroonops telah dinamakan bersempena dengan nama pelakon atau watak-watak dalam filem Predator (1987).

Sebagai contoh, P. schwarzeneggeri dan P. yautja.

Bagaimana dengan Alien pulak?

Xenomorph XX121 atau Xenomorph merupakan spesies hidupan angkasa lepas yang sangat agresif. Matlamat hidupan ini hanya untuk menjamin kemandirian dan penyebaran spesiesnya.

Seperti lebah dan semut yang merupakan hidupan eusosial, Xenomorph hidup dalam satu koloni atau kumpulan yang mempunyai sistem kasta atau hierarki.

Ratu berada di kedudukan atau hierarki paling atas. Tugas utama ratu adalah untuk menghasilkan telur.

Sifat agresif, sukar untuk dib.unh dan ketahanan terhadap persekitaran yang memb.unh dimiliki oleh Xenomorph membuatkan Yautja menghormatinya.

Kerana bagi masyarakat Yautja, memb.nu.h Xenomorph merupakan bukti mengenai kemampuan dan kemahiran memburunya.

Senjata utama yang dimiliki oleh Xenomorph adalah gigi yang tajam dan dua set rahangnya. 1 set dikenali sebagai oral jaw, manakala 1 set lagi pharyngeal jaw, juga mempunyai gigi.

Xenomorph juga mempunyai keupayaan melancarkan pharyngeal jaw tersebut ke hadapan untuk membn.uh musuh. Kekuatannya mampu untuk memecahkan tengkorak dan logam serta helmet atau sut bio yang dipakai oleh Yautja.

Seterusnya, darah Xenomorph juga berasid dan mampu menghakis apa-apa permukaan kecuali rangka luarnya, iaitu mesoskeleton. Malah xenomorph dewasa mampu meludah asid.

Mesoskeleton= mempunyai exoskeleton atau rangka luar seperti serangga & endoskeleton atau rangka dalam seperti vertebrat.

Last but not least, adalah cara Xenomorph membiak.

Oleh sebab xenomorph hidup dalam sistem kasta seperti serangga eusosial, maka tidak salah untuk kita anggap yang xenomorph ni semuanya betina.

Tapi itu lah kan, macam mana pulak ratu nak hasilkan telur kalau sperma takda?

Mungkin jantan itu ada, tetapi seperti serangga eusosial, akan mti sejurus selepas mengawan.

Memandangkan ratu eusosial mempunyai kantung sperma yang dikenali sebagai spermatheca, ratu Xenomorph mungkin mempunyai sperma mencukupi untuk mempersenyawakan telur sepanjang hayatnya.

Tapi tak berhenti setakat itu sahaja.

Hal ini demikian kerana dari telur (ovomorph) yang dihasilkan oleh ratu, larva parasit “facehugger” akan menetas dan mula mencari hos, yakni hidupan lain sama ada manusia atau Yautja.

Setelah larva facehugger memindahkan embrio kepada hos, janin itu akan berkembang di dalam badan hos.

Setelah beberapa jam, “chestburster” akan keluar dari badan, memb.nuh hos serta merta. Tempoh chestburster matang kepada Xenomorph dewasa mengambil masa beberapa jam sahaja.

Haiwan yang mempamerkan ciri yang sama dengan Xenomorph adalah belut moray. Belut moray dilihat mempunyai gigi seakan kaca.

Selain itu, belut moray turut memiliki 2 set rahang, iaitu oral jaw dan pharyngeal jaw yang digunakan untuk memudahkannya menangkap dan memakan mangsa.

Seperti Xenomorph, pharyngeal jaw itu juga boleh dilancarkan ke hadapan menggunakan otot.

Berkenaan cara membiak Xenomorph, haiwan yang sama adalah pelbagai jenis serangga parasitoid. Serangga parasitoid paling common adalah penyengat.

Penyengat parasitoid akan bertelur di dalam, atas atau berhampiran hos/mangsanya. Setelah telur tu menetas, larva akan memakan hos.

Setakat itu sahajalah cerita berkenaan Predator, Xenomorph dan haiwan serta serangga yang mempunyai ciri-ciri yang sama dengannya.

Bagi aku fisiologi Yautja dan Xenomorph ni sangatlah menarik. Mujurlah depa ni fiksyen je.


Cerita Dari Pontianak : Paduka Nurul Alam

Telah berkata Sayyid Syarif Abdur Rahman Al Qadri, “Berhenti perang kerana sekalian hantu dan syaitan (Pontianak) yang berbuai pada malam hari di pulau itu telah habis lari, janganlah tuan-tuan takut, marilah kita turun menebas pulau itu‘.’

Pada awal tahun 2014, saya telah bermusafir ke daerah Pontianak di Kalimantan Barat (KALBAR). Ketika itu saya dan rombongan menjadi tamu kepada Kiyai Syarif Hidayatullah, pimpinan Jemaah Ahli Tarekah Muktabarah Nahdatul Ulama’ (JATMAN) Kalimantan Barat yang ketika itu mengadakan majlis sambutan Maulidur Rasul. Kami sangat beruntung, kerana turut menyertai rombongan kami ialah Al-Marhum Tuan Guru Baba Abdul Aziz Al-Fathoni.

Detik itu merupakan kali terakhir saya dapat berjumpa dan berkhidmat dengan almarhum Baba Abdul Aziz yang kembali ke Rahmatullah selepas satu minggu pulang dari Pontianak. Pemergian Ulama’ al Fathani yang bermukim di Makkah selama 22 tahun adalah satu kehilangan besar untuk ummah. Sebaik mendapat khabar pemergian almarhum Tuan Guru waktu tengah malam, saya langsung ke Pattani dari Shah Alam. Moga Allah tempatkan almarhum Baba bersama para kekasihNya. Amin

Berbalik kepada permusafiran, saya memulakan perjalanan ke Pontianak melalui Sarawak. Bermula dari Bandar Kuching, saya menaiki bas ekspres meredah sempadan selepas lebih kurang 2 jam di dalam bas.  Selesai cop passport dan ‘scan’ bagasi di sempadan Sarawak – Kalimantan, bas kembali menyambung perjalanan. Jalan raya yang tidak berturap dengan baik menyebabkan bas dipandu sangat perlahan. Mujurlah, ‘air-cond’ bas berfungsi dengan baik. Bukan apa, terdapat bas yang ‘air-cond’nya rosak. Perjalanan bertemani hujan peluh !. Ketika dalam bas, saya sempat mencuri mata melihat perkampungan Dayak yang boleh dilihat dari jendela bas. Suku Dayak adalah antara suku yang digeruni di Indonesia kerana terkenal dengan ilmu hitam yang sudah banyak ‘menewaskan’ orang.

Alhamdulillah,  selepas 12 jam berada di bangku bas, akhirnya kami tiba di tempat penginapan pada lewat malam. Masing-masing ‘capek’ (kepenatan). Sementara itu, Almarhum Tuan Guru Baba Abdul Aziz yang menaiki pesawat dari Kuching ke Pontianak tiba lebih awal bersama beberapa orang murid beliau.

Setelah beberapa hari acara maulid, kami mengambil peluang menziarahi tempat-tempat bersejarah sekitar Kota Pontianak. Saya kurang pasti kenapa saya agak lambat untuk menulis travelog saya di Pontianak, mungkin kerana saya tidak ketemu gambar-gambar saya di Pontianak, apatah lagi gambar saya bersama Pontianak (gurauan) kerana saya agak ralat menulis tanpa gambar sebenarnya. Untuk pengetahuan sahabat, ribuan gambar simpanan saya hilang akibat masalah teknikal. La ni, saya mengharapkan keajaiban agar gambar-gambar itu dapat diselamatkan.

A’la kulli hal beberapa hari ini cerita tentang Kesultanan Pontianak singgah ke benak fikiran saya setelah ada sahabat bertanya tentang sejarah di sana. Saya yang pernah ke sana terpanggil untuk memberikan ‘respon’ terhadap pertanyaan sahabat dan tidak semena-mena telah menjadi tulisan yang panjang lebar. Terima kasih sahabat !.

Di Pontianak, saya juga sempat menziarahi Keraton (Istana) Kesultanan Pontianak, namanya Istana Kadariah yang terletak di Kecamatan Pontianak Timur Selain itu, saya juga menziarahi Makam Sultan – Sultan Kesultanan Pontianak dan Makam Habib Husein Al Qadri. Saya juga tidak lepaskan peluang melawat Tugu Khatulistiwa dan Masjid Jami’ Pontianak yang tersergam indah serta Istana Amantubillah di Kecamatan Mempawah Timur peninggalan Kesultanan Mempawah.

Kota Pontianak

Kota Pontianak dianggap pintu gerbang Kalimantan Barat kerana lokasinya yang strategik. Kota ini berada di persimpangan sungai, terbahagi wilayahnya kepada beberapa bahagian yakni Pontianak Timur, Pontianak Utara, Pontianak Barat dan Pontianak Selatan. Kota Pontianak yang merupakan ibu kota provinsi Kalimantan Barat juga adalah kota migrasi dan juga tempat urbaniasasi penduduk dari daerah luar. Oleh kerna itu, kependudukan di sini bercampur pelbagai bangsa dan etnik. Menurut kajian Enirahayul, ada tiga faktor yang menyebabkan kota Pontianak menjadi pilihan, pertama, kerana ia pusat pemerintahan Kalimatan Barat. Kedua, kedudukannya sebagai kota perdagangan dan ketiga ialah tempat pelabuhan. Sebahagian besar penduduknya adalah beragama Islam.

Kesultanan Pontianak

Kesultanan Pontianak adalah Kesultanan di Kalimantan Barat yang diasaskan pada 23 Oktober 1771M bersamaan 27 Rejab 1185H. Sejarah Kalimantan Barat mencatatkan Kesultanan Pontianak adalah kesultanan terakhir yang tertegak di wilayah tersebut. Ini kerana, tiada lagi Kerajaan atau Kesultanan yang berdiri selepas Kesultanan Pontianak.

Kesultanan Pontianak berasal dari hutan belantara yang berada di persimpangan tiga sungai iaitu sungai Landak, Sungai Kapuas, dan Sungai Kapuas Kecil.

Kesultanan termuda ini telah meninggalan warisan dan sejarah yang unik. Kendatipun, Kesultanan ini boleh dianggap adik  bongsu kepada Kesultanan lain yang lebih tua, tetapi ia mampu berperanan menjadi penyatu dan kunci serta memimpin kesultanan lain di wilayah Kalimantan Barat ketika hayatnya. Kesultanan Pontianak juga dikenali dengan nama Kesultanan Qadriah sempena nama kabilah pengasasnya iaitu Al Qadri.

Tempoh pemerintahan kesultanan Pontianak tidak lama hanya 179 tahun, dan diperintah oleh 8 generasi sultan dari dinasti Al Qadri cuma sejak kelahirannya 1771 M hingga ke Proklamasi Kemerdekaan Republik Indonesia 1945 M. Setelah itu, kesultanan ini tidak lebih dari sekadar warisan budaya yang tidak mempunyai kekuasaan politik apapun lagi .

Pengasas Kesultanan Pontianak

Kesultanan pontianak ini didirikan oleh Sultan Sayyid Syarif Abdul Rahman Bin Al Habib Husein Al Qadri (kadang-kadang dieja Al Kadrie). Ayahanda Baginda, Al Habib Sayyid Husein Al Qadri, adalah seorang Ulama’ besar berketurunan Sayyid dari keturunan ahlul bait (baca: keturunan ke-34 Rasulullah saw) dan penyebar agama Islam yang berasal dari Hadramaut, Yaman Selatan.

Habib Husein mengembara dari kampung halamannya ke pelbagai tempat untuk berdakwah hingga ke wilayah Nusantara ini. Banyak tempat yang pernah Habib Husein kunjungi seperti Aceh dan Semarang, Kemudian kembali berlayar ke Kerajaan Matan pada tahun 1731 M berdasarkan dokumen Belanda yang ditulis oleh Martinus Nijhoff pada 1925.

Di Matan, ternyata susuk Habib Husein diterima dan disenangi penduduk setempat hingga ke pemerintah. Lalu, Habib Husen Al Qadri dilantik menjadi Qadhi (Hakim) dalam pengedalian hukum hakam Kerajaan Matan. Di Matan, Habib Husein menikahi seorang putri Sultan Muhammad Zainuddin (Sultan Matan) yang bernama Nyai Tua. Pernikahan Habib Husein dengan Nyai Tua ini yang melahirkan Syarif Abdul Rahman Al Qadri.

Setelah menetap beberapa tahun tahun di Matan, Habib Husein dan Syarif Abdul Rahman Al Qadri berhijrah ke Kerajaan Mempawah yang diperintah oleh Panembahan Adijaya anak Opu Daeng Manambon untuk melanjutkan dakwah syi’ar islam.

Di Mempawah, Syarif Abdul Rahman Al Qadri yang berumur 18 tahun ketika itu telah dikahwinkan dengan Utain Candra Maidi, puteri kepada Opu Daeng Manambon hasil perkahwinan Daeng Manambon dengan Puteri Kusumba.  Setelah perkawinannya dengan Utain Candra Maidi, Syarif Abdul Rahman bergelar Pangeran Syarif Abdul Rahman Al Qadri. Beliau adalah pedagang, perantau, pelayar dan ulama penyebar ajaran Islam seperti Ayahnya.

Suatu hari, bertarikh 11 Rabiulakhir 1185 H/24 Jun 1771 M, sekembali Syarif Abdur Rahman dari merantau,  Tuan Besar Mempawah juga ayahandanya, Habib Husein Al Qadri telah kembali ke Rahmatullah.

Pemergian Ayahnya sangat memberi kesan kepada Syarif Abdul Rahman dan telah mendorong beliau berhjirah mencari tempat yang bukan sahaja sebagai pusat perdagangan akan tetapi lebih tepat sebenarnya pusat pemerintahan baru.

Pada 14 Rejab 1185 H bersamaan 23 Oktober 1771 M, Syarif Abdul Rahman telah berangkat meninggalkan Mempawah dengan 14 buah perahu kecil. Beliau tiba di suatu sungai kira-kira waktu malam.

Keesokan harinya, Syarif Abdur Rahman pun masuk ke Selat Pontianak dan berhenti di situ selama lima malam. Pada hari Rabu kira-kira pukul 4.00 pagi.

Saya masih ingat Supir (pemandu) kami bercerita,

“Pak, semasa pembukaan hutan, datangnya makhluk-mahkhluk yang dipanggil Pontianak mengganggu rombongan terutama waktu malam. Suara mengilai mereka juga selalu kendengaran. Bukan itu sahaja, susuk mereka memang nampak”

Supir kami terus menyambung,

“apabila sampai ke pengetahuan Syarif Abdul Rahman Al Qadri, Syarif Abdul Rahman Al Qadri membawa sebuah meriam besar ke tengah hutan tersebut. Beliau kemudian menyalakan meriam itu ke sekumpulan Pontianak supaya Pontianak itu ketakutan. Strategi beliau berjaya dan Pontianak beransur-ansur hilang”

“okay pak, untuk pengetahuan bapak,  meriam yang digunakan menakutkan sekumpulan pontianak masih tersimpan di hadapan Istana Kadriah”, tutur supir.

Kami yang memang dalam perjalanan ke Istana Kadriah terasa tidak sabar untuk melihat meriam yang dimaksudkan.

“Ganas betul pontinak di sini, sampai kena guna meriam”, bisik hati saya.

“Macam Maya Karin tak Pontianak tu”, Tanya seorang sahabat saya secara berseloroh.

saya jawab, “kalau Pontianak macam Maya Karin, ramai la pergi tangkap pontianak……tapi ada berani ke”.

Kami tergelak beramai-ramai.

Tamatnya gangguan Pontianak, hutan belantara yang memenuhi pulau itu ditebas dengan jayanya. Setelah habis ditebas, di dirikan sebuah rumah dan sebuah balai. Proses itu mengambil masa lapan hari dan di dalam tempoh tersebut, Syarif Abdul Rahman kembali ke Mempawah mengambil sebuah kapal dan sebuah tiang sambung. Tarikh 4 Ramadhan 1185 H/11 Disember 1771 M Syarif Abdul Rahman pindah ke pulau itu.

Hari Isnin, 8 Syaaban 1192 H bersamaan 1 September 1778 M, Syarif Abdul Rahman Al Qadri diangkat menjadi Sultan bagi Kesultanan baru di tengah hutan itu kemudian Baginda menamakan dengan nama ‘Pontianak’ merujuk wilayah kekuasaannya mengambil sempena peristiwa gangguan susuk Kuntilanak ketika pembukaan hutan. Hal ini menjadi asal usul nama Kota Pontianak.

Tak dinafikan, di sana ada versi lain kenapa nama ‘Pontianak’ diangkat menjadi nama Kesultanan.  Sebagai contoh, penamaan nama Pontianak dikatakan juga dari kata Ayunan Anak, atau berasal dari Pohon Punti. Ada juga menyebut berasal dari pontian yang bermaksud tempat perhentian dan lain-lain.

Cumanya, sejarah sekumpulan Pontianak (atau kuntilanak) itu sendiri menjadi sebab penamaan Kesultanan Pontianak lebih masyhur dan menjadi cerita yang diwariskan dari satu generasi ke generasi.

Tersebut di dalam salah satu manuskrip yang berasal dari tulisan Syarif Abu Bakar Al Kadrie (cicit Sultan Pontianak pertama) yang bertarikh 28 Rabiulakhir 1350H bersamaan 9 September 1931M,

Telah berkata Sayyid Syarif Abdur Rahman Al Qadri, “Berhenti perang kerana sekalian hantu dan syaitan (Pontianak) yang berbuai pada malam hari di pulau itu telah habis lari, janganlah tuan-tuan takut, marilah kita turun menebas pulau itu”.

Nak cakap terima kasih ke tidak ya kepada Pontianak yang menjadi sebab kepada nama tersebut. Terserah la yer ! (gurauan).

Pertabalan Al Qadri

Menjadi adat, sesebuah kerajaan adalah dikira berdaulat apabila adanya pengiktirafan Kerajaan atau kesultanan berdaulat yang lain. Kesultanan Pontianak tidak terkecuali. Maka telah datang Raja Haji Ibni Daeng Chelak (baca : As Syahid Raja Haji Fisabililah), Yang dipertuan Muda Riau yang keeempat (1727-1784 M) untuk meneliti karisma dan tuah Syarif Abdul Rahman Al Qadri serta menyelidik pandangan rakyat. Apabila semua penduduk Pontianak bersetuju pelantikan Syarif Abdul Rahman, Raja Haji mengirim utusan ke negeri sekitar iaitu Mempawah, Matan, Landak dan Kubu. Raja-Raja negeri tersebut memberi perkenan dan restu pelantikan.

Susulan itu, pada tarikh yang tersebut (Isnin, 8 Syaaban 1192 H bersamaan 1 September 1778 M), telah berhimpun sekalian tuan-tuan sayyid, para raja dan rakyat negeri Pontianak menyaksi pertabalan Syarif Abdul Rahman Al Qadri.

Raja Haji yang juga merupakan adinda Sultan Salahuddin (Sultan Selangor pertama) bertitah,

“Adapun kami memberitahu kepada sekalian tuan-tuan sayid, raja-raja, dan sekalian isi negeri Pontianak ini, pada hari ini, Paduka Pangeran Syarif Abdur Rahman Nur Allam kita sahkan berpangkat dengan nama Paduka Sultan Syarif Abdur Rahman al-Qadri, iaitu raja di atas takhta kerajaan Negeri Pontianak, demikianlah adanya”

Saya meneka kedatangan dan restu daulat dari Raja Haji kepada Syarif Abdul Rahman Al Qadrie adalah kerana faktor hubungan kekeluargaan. Raja Haji Bin Daeng Chelak adalah sepupu kepada isteri Syarif Abdul Rahman Al Qadri iaitu Utain Candra Maidi Bt Daeng Menambon kerana Ayahanda mereka berdua (Daeng Chelak dan Daeng Menambon) adalah adik beradik. Daeng Chelak dan Daeng Manambon mempunyai 3 saudara lelaki lagi iaitu Daeng Merewah, Daeng Perani dan Daeng Kemasi. Kelima putera Oppu Tendri Bura Dilaga dari Kesultanan Luwu’- Bugis merupakan lima saudara agung yang pernah dilahirkan di Nusantara ini. kelima-lima mereka merupakan pelayar hebat yang telah memainkan peranan penting dalam aspek penyebaran Islam dan kekuasaan politik di Nusantara khususnya di Semenanjung Tanah Melayu, Kalimantan serta Sumatera.

Maka tertegak Kesultanan Pontianak dari zuriat keturunan Rasulullah  (baca : ahlul bait) dari kabilah Al Qadri. Dari Yaman, keluarga ini datang berdakwah ke Nusantara. Takdir Allah, dikurniakan Allah akan mereka Al Qadri akan kerajaan. Mereka tidak hanya berdakwah tetapi juga mendirikan kekuasaan.

Baginda Sayyid Syarif Abdul Rahman Al Qadri bin Sayyid Husein ibni Sayyid Ahmad ibni Sayyid Hussein ibni Sayyid Muhammad ibni Sayyid Salim ibni Sayyid Aqil ibni Sayyid Abdullah ibni Sayyid Muhammad ibni Sayyid Salim ibni Sayyid Ahmad ibni Sayyid Abdul Rahman ibni Sayyid Ali ibni Sayyid Muhammad ibni Sayyid Hassan al Muallim ibni Sayyid Muhammad ibni Sayyid Hasan ibni Sayyid Ali ibni Muhammad Fakeh Al Muqaddam ibni Ali ibni Muhammad Sahib Mirbath ibni Ali Khali’ Qasam ibni Alawi ibni Muhammd ibni Alawi ibni Syaikh Ubaidillah ibni Ahmad Muhajir Ibni Isa Ar Rumi ibni Muhammad Al Naqib ibni Ali Al Uraidhi ibni Jaafar As Sadiq ibni Muhammad Al Baqir ibni Ali Zainal Abidin ibni Al Husein ibni Sayyidatina Fatimah binti Rasululilah  (Pakar nasab alawiyin di Hadramaut telah mengesahkan salasilah ini. Boleh merujuk Kitab Syamsu Ad Dzhohirah).

Maka telah memerintah Paduka Sultan Syarif Abdul Rahman Al Qadri Nurul Alam dan keturunannya selama turun temurun hingga Kesultanan Pontianak bergabung menyertai Negara Kesatuan Republik Indonesia selepas Kemerdekaan Indonesia 1945M. Setelah itu, kesultanan ini tidak lagi mempunyai kekuasaan politik, hanya lebih dari sekadar lambang dan warisan budaya yang terikat dengan sumpah Pancasila.

Sekian,

Angah Sunan

Pengasas Sunan Press PLT

angahsunan.blogspot.my

Rujukan,